**IZVJEŠTAJ**

**o radu i stanju u upravnim oblastima iz nadležnosti Ministarstva prosvjete**

**u 2020. godini**

Podgorica, mart 2021. godine

SADRŽAJ

UVOD 2

1. NORMATIVNO-PRAVNI POSLOVI I HARMONIZACIJA PROPISA 3

2. OBLAST PROSVJETE 4

2.1. Predškolsko vaspitanje i obrazovanje 4

2.2. Osnovno obrazovanje i vaspitanje 5

2.3. Inkluzivno obrazovanje 7

2.4. Manjinski narodi i druge manjinske nacionalne zajednice – obrazovanje na albanskom jeziku 8

2.5 Srednje opšte obrazovanje (gimnazije) i stručno obrazovanje 10

Državna nagrada „Oktoih“ 13

Fond za kvalitet i talente 13

Nacionalni savjet za obrazovanje

3. OBLAST VISOKOG OBRAZOVANJA 15

3.1. Direkcija za visoko obrazovanje i ENIC/NARIC centar 15

4. ODJELJENJE ZA MEĐUNARODNU SARADNJU 17

5. INFORMACIONO-KOMUNIKACIONE TEHNOLOGIJE 19

6. INVESTICIONE AKTIVNOSTI KOJE SE ODNOSE NA OBJEKTE ŠKOLSKE INFRASTRUKTURE 22

7. OBLAST FINANSIRANJA RADA OBRAZOVNO-VASPITNIH USTANOVA I INVESTICIJA 23

8. NACIONALNI OKVIR KVALIFIKACIJA 23

9. OCJENA STANJA 24

Na osnovu člana 65 Zakona o državnoj upravi („Službeni list Crne Gore“, br. 078/18 od 4. 12. 2018), a u skladu sa Programom rada Vlade za 2021. godinu, Ministarstvo prosvjete, nauke, kulture i sporta podnosi

**IZVJEŠTAJ**

**o radu i stanju u upravnim oblastima iz nadležnosti Ministarstva prosvjete**

#  UVOD

U skladu s Uredbom o organizaciji i načinu rada državne uprave („Službeni list CG“, br. 87/18, 38/19 i 18/20), koja je važila do decembra 2020. godine Ministarstvo prosvjete vršilo je poslove uprave u oblasti prosvjete, u skladu sa djelokrugom rada utvrđenim Uredbom. Pored poslova utvrđenih ovom Uredbom, Ministarstvo prosvjete obavljalo i poslove koji su utvrđeni: Opštim zakonom o obrazovanju i vaspitanju („Službeni list RCG“, br. 64/02, 31/05 i 49/07 i „Službeni list CG“, br. 45/10, 45/11, 36/13, 39/13 i 44/13, 47/17); Zakonom o osnovnom obrazovanju i vaspitanju („Službeni list RCG“, br. 64/02 i 49/07 i „Službeni list CG“, 45/10 i 39/13, 47/17); Zakonom o predškolskom vaspitanju i obrazovanju („Službeni list RCG“, br. 64/02 i 49/07 i „Službeni list CG“, br. 45/10 i 40/11, 47/17); Zakonom o obrazovanju djece sa posebnim obrazovnim potrebama („Službeni list RCG“, br. 80/04 i „Službeni list CG“, br. 45/10,47/17); Zakonom o gimnaziji („Službeni list RCG“, br. 64/02 i 49/07 i „Službeni list CG“, br. 45/10; 39/13,47/17); Zakonom o stručnom obrazovanju („Službeni list RCG“, br. 64/02 i 49/07 i „Službeni list CG“, br. 45/10, 39/13 i 47/17); Zakonom o obrazovanju odraslih („Službeni list CG“, broj 20/11 i 47/17); Zakonom o visokom obrazovanju („Službeni list CG“, br. 44/14 i 52/14, 47/15, 40/16, 42/17, 71/17, 55/18, 3/19, 17/19, 47/19 i 72/19); Zakonom o priznavanju inostranih obrazovnih isprava i izjednačavanju kvalifikacija („Službeni list CG“, br. 57/11); Zakonom o nacionalnom okviru kvalifikacija („Službeni list CG“, br. 80/10), Zakonom o akademskom integritetu („Službeni list CG“, br. 17/19), kao i podzakonskim aktima, donijetim za sprovođenje ovih zakona.

Rad Ministarstva prosvjete u 2020. godini odnosio se:

* na realizaciju Programa rada Vlade za 2020. godinu i zaključaka Vlade;
* na zaokruživanje normativnog okvira za dalju reformu obrazovanja;
* utvrđivanje i vođenje politike razvoja obrazovno-vaspitnog sistema Crne Gore s donošenjem odgovarajućih strategija i unapređenjem procesa pripreme ustanova obrazovanja i vaspitanja za primjenu reformskih rješenja u 2020. godini, prema ranije definisanoj dinamici Ministarstva prosvjete;
* sprovođenje upravnih postupaka u oblasti:
	+ priznavanja i vrednovanja inostranih obrazovnih isprava;
	+ izdavanja licenci za rad ustanovama predškolskog, osnovnog, srednjeg i visokog obrazovanja i organizatorima obrazovanja odraslih i licenci za izvođenje novih obrazovnih programa;
	+ izdavanje propisanih saglasnosti;
	+ stručne i administrativne poslove za:
		- Nacionalni savjet za obrazovanje,
		- Savjet za kvalifikacije,
		- Savjet za visoko obrazovanje,
		- Etički komitet,
* finansiranje rada obrazovno-vaspitnih ustanova;
* druge poslove, u skladu sa propisima.

Izvještaj o radu Ministarstva prosvjete koncipiran je u više cjelina, odnosno oblasti rada iz djelokruga Ministarstva:

1. Normativno-pravni poslovi i harmonizacija propisa;
2. Oblast prosvjete;
3. Oblast visokog obrazovanja;
4. Oblast međunarodne saradnje;
5. Oblast informaciono-komunikacionih tehnologija;
6. Oblast investicionih ulaganja;
7. Oblast finansiranja rada obrazovno-vaspitnih ustanova i investicija;
8. Oblast nacionalnog okvira kvalifikacija.

# NORMATIVNO-PRAVNI POSLOVI I HARMONIZACIJA PROPISA

U 2020. godini donijet je Zakon o izmjeni Zakona o visokom obrazovanju (“Službeni list CG”, br. 74/20).

Donijeti su podzakonski akti, i to:

* Pravilnik o postupku akreditacije studijskih programa, sadržaju i obliku sertifikata o akreditaciji;
* Pravilnik o sadržaju, oblicima i načinu utvrđivanja kvaliteta obrazovno-vaspitnog rada u ustanovama;
* Pravilnik o izmjenama Pravilnika o kriterijumima, načinu, uslovima i visini naknade za ostvarivanje prava na smještaj i ishranu u domu, studentski kredit, stipendiju i participaciju prevoza;
* Školski kalendar o izmjenama i dopunama Školskog kalendara za 2019/2020. godinu;
* Školski kalendar za 2020/21. godinu.

Pripremljen je Nacrt Zakona o izmjenama Zakona o nacionalnom okviru kvalifikacija.

Donijet je kolektivni ugovor o izmjenama i dopunama kolektivnih ugovora za Ispitni centar i Centar za stručno obrazovanje.

Takođe, pripremljeni su inovirani egzemplari statuta i pravilnika o unutrašnjoj organizaciji i obrazovno-vaspitnih ustanova.

       Sprovođenje propisa

U izvršenju propisa u oblasti obrazovanja i vaspitanja Ministarstvo prosvjete je rješavalo u prvostepenom i drugostepenom upravnom postupku, izdavalo saglasnosti na opšta akta ustanova. U toku izvještajnog perioda primljeno je 332 žalbi, a iz prethodnog izvještajnog perioda prenijeto je neriješenih 27 žalbi pa je ukupno u radu bilo 349 drugostepenih upravnih predmeta u toku 2020. godine.

Ukupno je rješeno 349 žalbi. Od toga najveći broj žalbi je protiv odluka Komisije za izradu Konkursa i vrednovanje ponuda za dodjelu sredstava iz Fonda za kvalitet i talente za školsku 2018/2019. godinu.

U 3 predmeta postupak po žalbi je obustavljen.

Ukupno je usvojeno 19 žalbi, a odbijeno 327 žalbi.

Na kraju godine nije ostalo neriješenih žalbi.

U drugostepenom upravnom postupku u izvještajnom periodu 197 žalbi nijesu riješene u propisanom roku.

Naime, u izvještajnom periodu priliv predmeta u kratkom vremenskom periodu je bio mnogo veći, a radilo se o žalbama protiv odluka Komisije za izradu Konkursa i vrednovanje ponuda za dodjelu sredstava iz Fonda za kvalitet i talente za školsku 2018/2019. godinu, zbog čega je bio veći broj predmeta koji su riješeni po isteku zakonskog roka u drugostepenom upravnom postupku, ali su svi predmeti riješeni u kalendarskoj 2020. godini.

Takođe, u izvještajnom periodu, u predmetima koji se vode kod sudova, a u kojima je Ministarstvo stranka u postupku, po zahtjevu Zaštitnika imovinsko-pravnih interesa blagovremeno su dostavljana izjašnjenja, i pripremana izjašnjenja odnosno odgovori na tužbu u postupcima kod Upravnog suda Crne Gore u predmetima u kojima je Ministarstvo označeno kao stranka u postupku ili zainteresovano lice.

U postupku priznavanja inostranih obrazovnih isprava (do nivoa visokog obrazovanja) podnijeto je 945 zahtjeva, a iz prethodnog izvještajnog perioda prenijeto je neriješenih 569 zahtjeva, pa je ukupno u radu bilo 1.163 u toku 2020. godine. Riješeno i donijeto 569 rješenja za zahtjeve iz 2019. godine i 594 rješenja za zahtjeve iz 2020 godine, pa je ukupan broj riješenih zahtjeva 1.163 u 2020. godini. U propisanom roku nije riješeno 1.584 zahtjeva koji su u postupku rješavanja.

Donijeto je 28 rješenja o povraćaju administrativne takse.

U postupku priznavanja inostranih obrazovnih isprava okolnosti koje utiču na dužinu trajanja upravnog postupka tj. njegovu efikasnost, prilikom priznavanja inostranih obrazovnih isprava za osnovno i srednje obrazovanje radi zapošljavanja, Ministarstvo je dužno da donese rješenje po zahtjevu za priznavanje isprave u roku od 30 dana od podnošenja zahtjeva.  Međutim, u pojedinim predmetima taj rok je znatno duži od propisanog, iz razloga što se na odgovore Ministarstva vanjskih poslova, u većini slučajeva, čeka duže vremena, ponekad i više mjeseci.

U 2019. godini Ministarstvo prosvjete je podnijelo 5 krivičnih prijava protiv podnosilaca zahtjeva za priznavanje falsifikovane inostrane diplome.

            Sprovođenje drugih nadležnosti iz djelokruga rada odjeljenja za normativno-pravne poslova.

Odjeljenje za normativno-pravne poslove u izvještajnom periodu dalo je saglasnosti na opšta i druga akta obrazovno-vaspitnih ustanova:

          Saglasnosti na opšta akta:

- 221 saglasnosti na pravilnike o organizaciji i sistematizaciji radnih mjesta i to: osnovnih i muzičkih škola 86, predškolskih ustanova, srednjih, obrazovnih centara, domova učenika i studenata 78;

- 55 saglasnosti na statute odnosno od luke o izmjenama i dopunama, odnosno statuta obrazovno-vaspitnih ustanova;

-mišljenje na:

          Pravilnik o izmjenama i dopunama Pravilnika o unutrašnjoj organizaciji i sistematizaciji Zavoda za školstvo.

Ostalo:

-Rješenje o utvrđivanju minimalnog broja bodova potrebnih za upis u gimnaziju i četvorogodišnju stručnu školu za školsku 2020/2021. godinu.

Osim navedenog, Odjeljenje je dalo 148 pisana mišljenja i objašnjenja po zahtjevima fizičkih i pravnih lica u vezi s primjenom propisa iz oblasti obrazovanja, za tumačenje nivoa stručne spreme, odnosno vrste kvalifikacija, tumačenja propisa, kao i usmena objašnjenja i upućivanje stranaka na odgovarajući postupak i saradnja sa drugim službama i resorima u vezi sa tim.

Takođe, dat je veliki broj mišljenja na nacrte i prijedloge zakona i drugih propisa, koje pripremaju druga ministarstva i organi uprave, koji su dostavljeni ovom Ministarstvu na izjašnjavanje.

# OBLAST PROSVJETE

## Predškolsko vaspitanje i obrazovanje

U Crnoj Gori predškolsko vaspitanje i obrazovanje organizovano je za svu djecu do polaska u osnovnu školu. U školskoj godini 2019/2020. ukupno 23.080 djece uzrasta od 0 do polaska u osnovno obrazovanje uključeno je u programe predškolskog vaspitanja i obrazovanja, u 170 vaspitnih jedinica i 778 grupa. U školskoj 2015/2016. godini, kada je počela da se primjenjuje Strategija ranog i predškolskog vaspitanja i obrazovanja2016-2020, ukupno je bilo uključeno 16.972 djece u 123 vaspitne jedinice i 575 vaspitne grupe). Na osnovu ovih podataka može da se zaključiti da je u periodu primjene prethodne Strategije došlo do značajnog povećanja broja djece za oko 36%, kao i do povećanja kapaciteta broja vaspitnih jedinica za oko 38%, broja vaspitnih grupa za oko 35%, a trend povećanja bio je ujednačen po godinama.

Realizovana je kampanja „Svaki sokolić ide u vrtić“ s ciljem podizanja svijesti roditelja i društva o važnosti predškolskog vaspitanja i obrazovanja za rani razvoj djece, i za elektronski upis koji je otpočeo 2020. godine.

Cijeneći činjenicu da su vaspitne grupe brojne, obezbijedilo se angažovanje dodatnog kadra kako bi se prema povećanom broju djece uskladio i obezbijedio kvalitet rada u sigurnom okruženju.

U situaciji s virusom COVID-19 uspjelo se da se olakša i održi kontinuitet, kvalitet, fizički i mentalni zdrav razvoj i učenje predškolaca kod kuće. U saradnji s Kancelarijom UNICEF-a u Crnoj Gori urađeni su kratki video sadržaji s ciljem da budu inspiracija, ideja, pokazatelj roditeljima na koji način da rade sa svojom djecom pod nazivom #IgrajSeDoma. Vaspitači su na snimcima edukovali roditelje kako da naprave određeni didaktički materijal i kako da podstiču razvoj svoje djece na kvalitetan način.

Takođe, urađena je zbirka najboljih prakse i strukturisanih aktivnosti koje se izvode ljeti na teme: grad, selo, planina, more. Urađeni su video snimci koji pokazuju kako se strukturisanim predškolskim ambijentalnim aktivnostima podstiče razvoj djeteta tog uzrasta u svim prilikama, planina, grad, more i gradi odgovorno roditeljstvo prema zdravlju djeteta i okoline.

Realizovana je obuka kadra “Rad u RE zajednici i samoevaluacija”, održana 24. septembra 2020. godine u VJ u naselju Zagorič za vrtiće opština u kojima je značajan broj RE populacije: Podgorica, Nikšić, Berane, Bijelo Polje, Tivat, Herceg Novi, Bar, Ulcinj, Kotor, Cetinje, Pljevlja. Paralelno je tekao coaching rada u RE zajednici i vrtićima. Osmišljena i realizovana obuka kadra “Koordinacija aktivnosti: vrtić RE zajednica, NVO, praćenje postignuća djeteta i planiranje aktivnosti”. Uslijedilo je formiranje tima, definisanje zaduženja. Koncipirana je Finalna check lista – praćenja rada i razvoja RE djece.

Tokom 2020. godine sproveden je postupak licenciranja 6 predškolskih ustanova (2 dopune, 4 nove licence).

## Osnovno obrazovanje i vaspitanje

Osnovno obrazovanje i vaspitanje, koje traje devet godina, obavezno je za svu djecu uzrasta od šest do 15 godina života. Mrežu osnovnih škola u Crnoj Gori čine 162 javne ustanove (235 područnih ustanova), kao i četiri privatne osnovne škole. U školskoj 2019/2020. godini u javnim ustanovama osnovnim školama nastavu je pohađalo 67.717učenika. Privatne osnovne škole pohađalo je 308 učenika.

Nastavljen je projekat CLIL u još tri osnovne škole, prema kojem se dio nastave realizuje na engleskom jeziku.

Osnovno muzičko i baletsko obrazovanje djeca mogu sticati istovremeno s pohađanjem osnovne škole. U Crnoj Gori je 14 škola u kojima se ostvaruje osnovno muzičko i dvije osnovno baletsko obrazovanje. U školskoj 2019/2020. godini pohađalo ih je 5.044 učenika.

Vlada Crne Gore je na sjednici održanoj 20. juna 2019. godine donijela Program za suzbijanje vršnjačkog nasilja i vandalizma u obrazovno-vaspitnim ustanovama u Crnoj Gori s Akcionim planom 2019-2021. godina. U cilju prevazilaženja vršnjačkog nasilja i vandalizma, kao i činjenice da ne postoji sredina i zajednica, odnosno okruženje u kojemu se ne dešavaju ove pojave, Ministarstvo očekuje da će se realizacijom Programa doprinijeti suzbijanju prepoznatih izazova. U okviru operativnog cilja 1 koji je fokusiran na prevenciju vršnjačkog nasilja Ministarstvo je formiralo Tima za praćenje pojave vršnjačkog nasilja i vandalizma u obrazovno-vaspitnim ustanovama. Takođe, sve osnovne i srednje škole formirale su timove za bezbjednost. U Zavodu za školstvo imenovano je stručno lice, pedagog, koje se bavi svim prijavljenim slučajevima nasilja u školama. Unaprijeđeno je Uputstvo „Podjela odgovornosti i postupanje u cilju prevencije i u slučajevima pojave nasilja“. U MEIS aplikaciji unaprijeđen je modul koji se odnosi na rad pedagoško-psiholoških službi evidencijom slučajeva vršnjačkog nasilja. U Ministarstvu je otvorena besplatna telefonska linija za prijavu slučajeva nasilja i vandalizma u obrazovno-vaspitnim ustanovama. Održan je sastanak s predstavnicima centara za socijalni rad na kojem je prezentovano unaprijeđeno Uputstvo, postavljen okvir za zajedničko djelovanje. Planirano je da se sprovedu obuke u određenim osnovnim i srednjim školama. Protokol o saradnji na programu „Bezbjednost djece“ zaključen je između:Ministarstva unutrašnjih poslova, Ministarstva prosvjete i Uprave policije. Obučeni službenici Uprave policije su održali predavanja. U okviru operativnog cilja 2, koji je fokusiran na prevenciju vandalizma, izrađen je Program obrazovanja za sticanje stručne kvalifikacije Asistent/asistentkinja u sprečavanju nasilja i vandalizma u školi. Licencirana je ustanova za obrazovanje odraslih za sticanje ove kvalifikacije. Ključni izazov tokom realizacije Programa su okolnosti pod uticajerm COVID-19, prije svega jer su zahtijevale novu organizaciju rada škola. Vlada Crne Gore je na sjednici održanoj 27. novembra 2020. godine usvojila Izvještaj o sprovođenju Programa za suzbijanje vršnjačkog nasilja i vandalizma u obrazovno-vaspitnim ustanovama u Crnoj Gori s Akcionim planom 2019-2021. godina, za školsku 2019/2020. godinu.

Primjenjujući sistemski pristup razvoju nastavnog kadra, kao i osnivanje mikrobit klubova i njihovo opremanje u svim osnovnim školama u Crnoj Gori, stvaraju se preduslovi za razvoj potrebnih znanja za 21. vijek na sistemski i održiv način. Jedan od ključnih ciljeva projekta „Nastavnik za 21. vijek“ je poboljšanje profesionalnih vještina i znanja nastavnika razredne i predmetne nastave u osnovim školama kako bi kod učenika uzrasta od šest do 14 godina podržali razvoj kritičkog mišljenja, rješavanje problema i kodiranje. Tokom 24 mjeseca, trodnevnom obukom, obuhvatiće se oko 4.500 nastavnika koji do sada nijesu bili dio programa „Škole za 21. vijek“. Realizacijom ovog projekta obučiće se i 20 novih trenera, u skladu sa standardima kvaliteta definisanim u projektu „Škole za 21. vijek“. Benefit projekta je i opremanje svih osnovnih škola dodatnim komponentama za mikrobit. Uslovi saradnje, prava i obaveze Ministarstva prosvjete i Britanskog savjeta utvrđeni su Sporazumom o saradnji na projektu „Nastavnik za 21. vijek“, koji je Vlada Crne Gore prihvatila na sjednici održanoj 26. decembra 2019. godine i Sporazuma o operativnoj saradnji na projektu „Nastavnik za 21. vijek“ koji je potpisan 30. juna 2020. godine.

U skladu sa Memorandumom o saradnji Ministarstva prosvjete i Centra za alternativno rješavanje sporova Crne Gore, kao i Vladinim Programom razvoja alternativnog rješavanja sporova 2019-2021, u februaru 2020. godine, organizovane su obuke nastavnika za školsku medijaciju. Seminarima je prisustvovalo 21 nastavnik JU Gimnazija „Slobodan Škerović“, JU OŠ „Pavle Rovinski“ i JU OŠ „21. maj“ u Podgorici. Štampani su i distribuirani flajeri i posteri za učenike za školsku medijaciju za škole čiji nastavnici su pohađali obuku i formirani su školski timovi.

Nastavljena je realizacija Programa za razvoj i podršku talentovanim učenicima 2020-2022. godina koji ima za cilj da se nastavi sa reformom koja je započeta Strategijom za razvoj i podršku darovitim učenicima 2015-2019. godine. Opšti cilj Programa za razvoj i podršku talentovanim učenicima (2020-2022) jeste stvaranje sistemskih uslova za kvalitetno osnovno i srednje obrazovanje i vaspitanje talentovanih učenika. Ovaj cilj će se ostvariti realizacijom operativnih ciljeva: unaprijediti podršku i praćenje rada s talentovanim učenicima i poboljšati sistem evidentiranja talentovanih učenika i njihovih mentora; unaprijediti profesionalne kompetencije nastavnika za rad sa talentovanim učenicima; obogaćivanje kurikuluma u cilju podsticanja talenata i poboljšanje informatičke infrastrukture; unaprijediti sistem takmičenja organizovanjem njihovog većeg broja i primjenom viših oblika provjera znanja i vještina; obezbijediti dodatnu literaturu za talentovane učenike; unaprijediti mehanizme interne i eksterne evaluacije rada s talentovanim učenicima.

U toku je druga godina realizacije programa „Vještine za adolescenciju“ u saradnji sa Kancelarijom UNODC-a, koji uključuje Razvoj preventivnih socio-emocionalnih kompetencija u 11 škola iz južne regije. Nakon iskustva dvogodišnje primjene sprovešće se komparacija efekata kada se program sprovodi jednu odnosno dvije godine. Program je tokom 2020 dominantno tekao online, a sproveden je tzv. post-test koji će poslužiti da se izmjere efekti. U saradnji sa Lions klubom Podgorica program se proširio na još šest osnovnih škola za koje su realizovane obuke, kao i jedna sesija sa edukatorima u cilju dobijanja povratne informacije o dinamici programa.

## Inkluzivno obrazovanje

 U skladu sa Strategijom inkluzivnog obrazovanja 2019-2025. formiran je međuresorni tim za praćenje realizacije definisanih aktivnosti, koji se sastajao kvartalno uz aktivno i puno učešće i participaciju predstavnika ključnih institucija koje se bave vaspitanjem i obrazovanjem djece s posebnim obrazovnim potrebama, te uz povremeno prisustvo delegiranih u sistemima dječije, socijalne i zdravstvene zaštite.

 Situacija izazvana pojavom virusa COVID-19 zahtijevala je odgovornost i posvećenost da se pruži podrška daljem razvoju i učenju djeci s posebnim obrazovnim potrebama, u kućnim uslovima. Za njih su nastavnici prilagođavali i pripremali individualizovani nastavni materijal u skladu s IROP-om.

 Pripremljen je, postavljen i dostupan materijal za olakšavanje razumijevanja situacije djeci koji će omogućiti učenje djeci s posebnim obrazovnim potrebama i svoj djeci, nastao je kao odgovor na odluku o prekidu nastave i odmah nakon pokretanja akcije “Ostani doma”. Uslijedio je instruktivni materijal za nastavnike s podsjećanjem na načine prilagođavanja za svaku pojedinu razvojnu smetnju kod djeteta u osnovnom obrazovanju. Materijal koji sugeriše modele, strategije za realizaciju učenja kod kuće za srednjoškolce s posebnim obrazovnim potrebama. Nadalje, materijal koji se odnosi na stimulaciju sveukupnog razvoja, s fokusom na rani dječiji razvoj**.** Tu su ideje za rad s djecom s kombinovanim smetnjama. Sa UNICEF-om i u partnerstvu s NVO sektorom obezbijeđeno oko 320 tableta za djecu s POP s ciljem učenja na daljinu.

 Značajan fokus je stavljen na rani razvoj, korišćenje, izradu i promociju asistivne tehnologije i potpomognute komunikacije kroz rad u predškolskim ustanovama (rana intervencija, obuke, prilagođavanje rada, materijala, pristupa, coaching). Potom, radilo se na podršci inkluzivnom obrazovanju kroz angažman resursnih centara u odnosu na individualni rad, obuke, asistivne usluge koje nude. Unaprijeđena uloga i angažovanje škola s integrisanim odjeljenjima u lokalnoj zajednici, prije svega u odnosu na asistivnu tehnologiju i sredstava potpomognute komunikacije - u prvom redu niskobudžetnih. S UNICEF program Za svako dijete GLAS, nabavljeno 25 tableta i testirana Cboard aplikacija na 26 djece. Sprovedena evaluacija, Pre test i post test. Promovisan materijal, urađeni snimci, studija slučaja.

 Kroz projekat “Unapređenje obrazovnih programa i usluga za zadovoljenje potreba marginalizovanih grupa“ radi se na poboljšanju pristupačnosti (odabran izvođač radova za najmanje 8 škola) i opremljenosti (40 škola za koje je raspisan tender za nabavku specijalizovane opreme.).

 Sprovedena je obuka za kadar srednjih škola (9 grupa – 130 učesnika) koji je nadograđen idejama za primjenu digitalnih platformi i asistivne tehnologije za djecu sa smetnjama i teškoćama u razvoju u srednjim školama.

 U okviru projekta „Poboljšanje obrazovnih programa i usluga u cilju zadovoljavanja potreba marginalizovanih grupa“ urađeno je 45 programskih cjelina za sticanje stručnih kvalifikacija iz 16 obrazovnih programa. Obučeno je skoro 60 osoba za primjenu ovih modula. Na osnovu rezultata FG sproveden coaching podrške u 10 škola u sprovođenju ITP II. Nadograđen u MEIS aplikacija za prikupljanje podataka i sprovedena obuka u dijelu inkluzivnih potreba.

Urađen je i odštampan Vodič za prilagođavanje učenja i učešća studentima s invaliditetom i prateće prezentacija i obuka.Urađen je ITP-3 (prelaz srednja škola - fakultet), odobren od strane Nacionalnog savjeta za obrazovanje i sprovedena obuka.

## Manjinski narodi i druge manjinske nacionalne zajednice – obrazovanje na albanskom jeziku

## Dvojezična nastava – na crnogorskom i albanskom jeziku organizuje se na svim nivoima:

Predškolsko obrazovanje: JPU „Dječji vrtić“ u Plavu, JPU „Đina Vrbica“ u Tuzima, JPU „Vukosava Ivanović-Mašanović“ u Baru i JPU „Solidarnost“ u Ulcinju. Ukupno u predškolskom vaspitanju ima 372 djece.

Osnovno obrazovanje i vaspitanje: U Ulcinju - OŠ „Maršal Tito“, OŠ „Marko Nuculović“ i OŠ „Boško Strugar“; U Tuzima – OŠ „Mahmut Lekić“; U Plavu - OŠ „Hajro Šahmanović“ i u Gusinju - OŠ „Džafer Nikočević”.

Srednje obrazovanje: Tuzi – Srednja mješovita škola „25. maj“, Ulcinj - Srednja mješovita škola „Bratstvo jedinstvo” i Plav – Srednja mješovita škola „Bećo Bašić“. U Srednjem obrazovanju ukupno ima 968 učenika/ca.

U muzičkim školama sa nastavom na albanskom jeziku ima 198 učenika/ca, koji pohađaju Osnovnu muzičku školu u Ulcinju i Područnu ustanovu Osnovne muzičke škole “Vasa Pavić” u Tuzima.

Na albanskom jeziku nastava se odvija u 6 osnovnih škola: OŠ „Đerđ Kastrioti Skenderbeg“ u Baru; OŠ „29. novembar“, OŠ „Jedinstvo“ i OŠ „Đerđ Kastrioti Skenderbeg“ u Tuzima; OŠ „Bedri Elezaga“ u Ulcinju, i OŠ „Daciće“ u Rožajama. U Osnovnom obrazovanju ima 2.564 učenika/ca.

U srednjem obrazovanju nastava na albanskom jeziku se realizuje u Privatnoj gimnaziji „Drita“ u Ulcinju.

U visokom obrazovanju postoji Studijski program za učitelje na albanskom jeziku u Podgorici.

U akademskoj 2020/2021. godini na Program za učitelje na albanskom jeziku upisano je 15 studentkinja.

Dodijeljene su četiri stipendije studentima koji se obrazuju za deficitarna zanimanja za nastavu na albanskom jeziku.

 **Obrazovanje RE populacije**

Usljed nastale situacije sa pandemijom Covid-19, kampanja za upis RE djece u predškolsko, osnovno i srednje obrazovanje nije organizovana na uobičajem način – po školama, gradovima u ličnom kontaktu, već je organizovana u prostorijama Ministarstva prosvjete 29. aprila 2020. godine, preko svih sredstava javne komunikacije.

Apostrofiran je elektronski upis i pomoć pri upisu od strane Ministarstva, škola, NVO sektora i saradnika u socijalnoj inkluziji. U kampanji je takođe naglašeno da, ukoliko roditelji nemaju mogućnosti da upišu djecu elektronskim putem, mogu da se obrate obrazovnoj ustanovi, koja će pružiti pomoć pri upisu. Takođe, tehničku podršku pružio je i Romski savjet, NVO “Mladi Romi” i NVO “Koračajte sa nama”.

U predškolskom vaspitanju i obrazovanju, u septembru 2020. godine, ukupno ima 224 RE djece. U osnovnim školama od I do IX razreda ima 1.793 osnovaca RE populacije. U srednjim školama u septembru 2020. godine ukupno je bilo 174 srednjoškolaca. Broj studenata romske i egipćanske populacije u akademskoj 2020/2021. godini je 17.

Ministarstvo prosvjete je izdvojilo 435.000 eura za besplatne udžbenike za oko 9.300 učenika/ca iz ranjivih kategorija koji ostvaruju ovo pravo, a Zavod za udžbenike i nastavna sredstva Podgorica je obezbijedio besplatnu isporuku. Pravo na besplatne udžbenike imaju djeca čiji su roditelji/staratelji korisnici materijalnog obezbjeđenja porodice, djeca bez roditeljskog staranja na porodičnom smještaju i djeca smještena u ustanovama socijalne i dječije zaštite, djeca sa smetnjama u razvoju, kao i djeca romske i egipćanske populacije koja su uključena u redovni vaspitno-obrazovni proces.

U sedam podgoričkih osnovnih škola je obezbijeđen besplatan prevoz za učenike/ce osnovnih škola RE populacije. Od septembra 2019. godine prevoz za RE učenike/ce osnovnih škola je obezbijeđen i u Nikšiću, u JU OŠ “Mileva Lajović-Lalatović”, i u Beranama, u JU OŠ “Radomir Mitrović”.

Nastavilo se sa angažovanjem saradnika/ca u socijalnoj inkluziji RE u obrazovanju, shodno normativu. Ova praksa se pokazala kao izuzetno korisna za obuhvat djece RE populacije sistemom obrazovanja, kao i za smanjenje drop-outa.

Angažovano je 22 saradnika (medijatora) u osnovnim školama: u Podgorici, Nikišiću, Baru, Beranama, Ulcinju, Herceg Novom i Tivtu.

Tokom 2020. godine, četiri vanredna učenika/ce RE populacije (M 3 - Ž 1) obratila su se molbom za besplatno polaganje vanrednih ispita i njima je omogućeno da budu oslobođeni plaćanja naknade za vanredno polaganje ispita.

Od januara 2020. godine do juna 2020. godine, dodijeljena je 121 stipendija srednjoškolcima/kama, (mjesečni iznos 60 eura), dok od oktobra 2020. godine do decembra 2020. godine, dodijeljeno je 153 stipendija srednjoškolcima/kama (mjesečni iznos 60 eura),

*Stipendije za srednjoškolce/ke, počele su da se isplaćuju od oktobra mjeseca, jer je tada počela ova, 2020/2021. školska godina;*

Za studente/studentkinje, od januara 2020. godine do juna 2020. godine isplaćeno je 14 stipendija (mjesečni iznos 150 eura), dok od septembra 2020. godine do decembra 2020. godine, isplaćeno 15 stipendija (mjesečni iznos 150 eura).

U akademskoj 2020/2021. godini obezbijeđen je besplatan boravak u studentskom domu za dva studenta. Radi se o studentu i studentkinji, koji su ove akademske godine, upisali Filološki fakultet u Nikšiću i Fakultet za turizam i hotelijerstvo u Kotoru.

Angažovani su mentori (nastavnici) u osnovnim i srednjim školama u okviru projekta koji realizuje NVO “Mladi Romi” u saradnji sa Ministarstvom prosvjete.

U osnovnim školama od januara 2020. godine do juna 2020. godine, angažovano je 35 mentora (nastavnici) za 130 učenika/ca VIII i IX razreda RE populacije, dok od oktobra 2020. godine do decembra 2020. godine u osnovnim školama školama angažovano je 47 mentora (nastavnika) za 169 učenika/ca VIII i IX razreda.

U srednjim školama je angažovano 44 mentora (nastavnika) za 120 srednjoškolaca/srednjoškolki RE populacije, od januara 2020. godine do juna 2020. godine, dok je od oktobra 2020. godine do decembra 2020. godine, angažovano 48 mentora (nastavnika) za 157 RE srednjoškolaca/ki.

Na inicijativu Ministarstva prosvjete i u saradnji sa Zavodom za školstvo realizovane su četiri online seminara preko *Microsoft Teams platforme* na temu “Razvoj demokratskog obrazovanja i ljudskih prava (interkulturalno obrazovanje) sa posebnim osvrtom na LGBT populaciju”. Program je akreditovan u Zavodu za školstvo i sastavni je dio Kataloga programa obuke za nastavnike.

Na seminarima je učestvovalo 110 nastavnika i stručnih saradnika. Iz osnovnih škola seminar je završilo 60 nastavnika, 30 nastavnika srednjih škola, kao i 20 stručnih saradnika osnovnih i srednjih škola.

Pandemija izazvana virusom COVID-19, obilježila je godinu koja je iza nas u svim sferama života. Ovo je bio izazov za cijeli obrazovni sistem, a posebno za učenike koji dolaze iz marginalizovanih grupa. Realizacija onlajn nastave, preko svih sredstava javnog informisanja, dopunjena je aktivnostima sa težnjom da se posebnim mjerama podrže pripadnici marginalizovanih grupa. Ministarstvo, u saradnji s partnerskim institucijama i NVO sektorom, realizovalo niz mjera.

U saradnji sa organizacijom HELP i Telekomom Crne Gore, za RE učenike osnovnih škola obezbeđeno je 100 pametnih telefona sa besplatnim karticama na 3 meseca.

Telefoni su donirani učenicima Osnovne škole „Božidar Vuković Podgoričanin“ i Osnovne škole „Radomir Mitrović“ iz Berana (70 + 30).

U saradnji sa NVO „Mladi Romi“, Ministarstvo je obezbedilo 45 telefona i besplatne kartice za učenike završnih razreda osnovne škole.

Telefoni su donirani i svim učenicima RE populacije koji su srednjoškolci (75 donirala Američka ambasada i oko 40 REF-a preko NVO „Mladi Romi).

U saradnji sa Crvenim krstom Crne Gore i uz podršku Ministarstva, UNICEF je uključen u pružanje podrške studentima RE i drugima u stanju socijalne potrebe, sa 92 paketa materijala za štampu i dostavom deci koja su još uvijek van sistema. (Uključeno oko 80 škola.)

Škole su preuzele organizaciju dostave materijala, tako što su angažovale saradnike u socijalnoj inkluziji (medijatore), a u nekima su učestvovali i volonteri Crvenog krsta. Ovom akcijom je ukupno obuhvaćeno oko 500 učenika.

U septembru 2020. godine, završen je projekat „Unapređenje obrazovnih programa i usluga u cilju zadovoljavanja potreba marginalizovanih grupa”. Ovaj projekat je realizovala Evropska unija (85% sredstava) i Ministarstvo (15% sredstava). Projekat je realizovan za vrijeme od 15 mjeseci, a njegova vrijednost je oko 384, 000 eura.

Rezultati projekta su:

Pripremljeno 54 dokumenata pod nazivom Moduli za sticanje stručnih kvalifikacija u okviru obrazovnih programa, u cilju prilagođavanja potrebama djece sa posebnim obrazovnim potrebama i djece i romskih zajednica;

Koučing o efikasnoj primjeni individualnih tranzicionih planova;

Sprovedene obuke za primjenu modularizovanih nastavnih planova i programa koji odgovaraju potrebama učenika sa posebnim obrazovnim potrebama i učenicima iz zajednica Roma i Egipćana (RE);

Sprovedene obuke za uspostavljanje inkluzivnog i stimulativnog okruženja za učenje;

Sprovedene obuke o obrazovnim pristupima u cilju suzbijanja rizičnog ponašanja koje dovodi do napuštanja škole;

Unaprijeđen informativni sistem Ministarstva prosvjete, nauke, kulture i sporta za pružanje informacija o učenicima iz zajednica Roma i Egipćana;

Projekat je realizovan u 101 školi, a njime je direktno obuhvaćeno više od 270 stručnjaka iz raznih nastavnih oblasti, a indirektno, primjenom pristupa „obuči trenera“ oko 420 osoba iz škola.

# Srednje opšte obrazovanje (gimnazije) i stručno obrazovanje

U školskoj 2020/2021. godini po programima srednjeg obrazovanja obrazuje se 26.675 učenika. Po programima stručnih škola obrazuje se 18.531 učenika, od čega je na programima u trogodišnjem trajanju 4.213 učenika. Gimnazije pohađa 8.144 učenika. U prve razrede srednjih škola upisano je 6.682 učenika, od toga je u obrazovne programe gimnazija upisano 1.970 učenika. U programe u trogodišnjem trajanju upisan je 1.361 učenik, u programe u četvorogodišnjem trajanju 3.261 učenika i u programe iz oblasti muzičke i likovna umjetnosti 90 učenika.

U sklopu priprema za raspisivanje Konkursa za upis učenika u prvi razred srednjih škola za školsku 2020/2021. godinu, Ministarstvo prosvjete je, u saradnji sa školama, nastavilo organizaciju promotivnih aktivnosti sa ciljem upoznavanja učenika i roditelja o obrazovnoj ponudi stručnih škola koja omogućava bržu zapošljivost, ali i nastavak obrazovanja i o kvalifikacijama koji su na tržištu rada prepoznate kao deficitarne. Obrazovna ponuda prezentovana je učenicima osnovnih škola i od strane samih škola koje su organizovale dane otvorenih vrata, posjećivale osnovne škole i same pripremale promotivne materijale kako bi učenicima osnovniih škola bilo dostupno što više informacija kao pomoć u donošenju konačne odluke o upisu. Poređenja radi, u prvi razred programa u trogodišnjem trajanju u školskoj 2016/2017. godini upisano je 566 učenika, u školskoj 2020/2021. godini broj učenika u prvom razredu u obrazovnim programima u trogodišnjem trajanju je 1.361 učenik.

U školskoj 2020/2021. godini u dualnom obliku obrazovanja je 216 učenika su u prvom razredu, 302 učenika u drugom razredu i 237 učenika u trećem razredu, broj poslodavaca je više od 300, broj škola 29. Poređenja radi, u školskoj 2017/2018. godini u prvom razredu bila su 192 učenika, u drugom 79, u trećem 6 učenika.

U skladu sa Opštim zakonom o obrazovanju i vaspitanju, donešen je Školski kalendar za 2020/2021. godinu kojim se propisuje početak nastavne godine, vrijeme organizovanja obrazovno-vaspitnog rada i klasifikacioni periodi u ustanovama u toku nastavne godine.

Raspisan je Konkurs za dodjelu stipendija za deficitarne kvalifikacije za školsku 2020/2021. godinu, u skladu s odredbama Zakona o stručnom obrazovanju, učenicima obrazovnih programa u trogodišnjem trajanju dodjeljene su stipendije za deficitarne kvalifikacije. Iznos stipendije je 70 eura, stipendije se dodjeljuju u 10 mjesečnih rata. Kriterijum za dodjelu stipendije je uspjeh u prethodnom obrazovanju i uspjeh na takmičenjima.

Za školsku 2020/2021. godinu dodijeljeno je 190 stipendija učenicima prvih. Učenicima drugog razreda dodijeljeno je 256 stipendija, učenicima trećeg razreda 277 stipendija. Privredna komora obezbjeđuje sredstva za 30 stipendija na godišnjem nivou. Obrazovni programi po kojima se obrazuju učenici i u dualnom obliku obrazovanja i koji dobijaju stipendije za deficitarne kvalifikacije su: Kuvar, Konobar, Automehaničar, Frizer, Zavarivač, Instalater sanitarnih uređaja, grijanja i klimatizacije, Elektroinstalater, Pekar, Prodavač, Monter telekomunikacionih sistema, Poslastičar, Bravar, Autoelektričar, Obrađivač plemenitih metala i dr.

Raspisan je Konkurs za upis učenika u prvi razred srednje škole u školskoj 2020/2021. godini kao i Naknadni konkurs za upis učenika u prvi razred srednje škole u školskoj 2020/2021. godini. Upis učenika u prvi razred srednje škole sproveden je u skladu s unaprijeđenim kriterijumima za upis u gimnaziju i stručnu školu u četvorogodišnjem trajanju, u skladu sa kojima je potrebno da učenik ostvari minimalan broj bodova za upis u četvorogodišnje stručne škole i gimnazije. Raspisan je Konkurs za upis vanrednih učenika u prvi razred srednje škole u školskoj 2020/2021. godini.

U saradnji sa European training foundation (ETF) sprovedeno je istraživanje i pripremljen evaluacioni izvještaj o realizaciji praktičnog obrazovanja kod poslodavca za školsku 2019/2020. godinu.

Urađena je analiza rezultata maturskog ispita za školsku 2018/2019. godinu koja sadrži podatake o broju učenika po školama i nastavnim predmetima koje su učenici polagali na maturskom ispitu i uspjehu po nastavnim predmetima.

Pripremljen je Izvještaj o realizaciji nastave u odjeljenjima specijalističke gimnazije i u odjeljenjima s nastavom na engleskom jeziku u JU Gimnazija „Slobodan Škerović“ u Podgorici u školskoj 2019/2020. godini. I u školskoj 2020/2021. godini nastavljen je upis u programe specijalističkih odjeljenja – matematičkog i filološkoj u Gimnaziji „Slobodan Škerović” u Podgorici kao i realizacija nastave na engleskom jeziku za četiri nastavnikna predmeta, za učenike koji to žele. Program matematičke gimnazije realizuje se i u Gimnaziji „Stojan Cerović” u Nikšiću.

Pripremljen je Izvještaj o realizaciji aktivnosti iz Akcionohg plana sprovođenja Strategije razvoja stručnog obrazovanja za 2020. godinu i nacrt Programa razvoja opšteg srednjeg obrazovanja u Crnoj Gori (2021-2023).

Za školsku 2020/2021. godinu pripremljeno je 13 novih obrazovnih programa u trogodišnjem i četvorogodišnjem trajanju. Programi su usvojeni na Nacionalnom savjetu za obrazovanje. Standardi zanimanja i standardi kvalifikacija na kojima se baziraju obrazovni programi usvojeni su na Savjetu za kvalifikacije, na predlog sektorskih komisija.

**#UčiDoma**

Na osnovu člana 55 stav 1 tač 2, 4 i 9 Zakona o zaštiti stanovništva od zaraznih bolesti („Službeni list CG“, broj 12/18) na prijedlog Instituta za javno zdravlje Crne Gore, Ministarstvo zdravlja donijelo je Naredbu za preduzimanje privremenih mjera za sprečavanje unošenja u zemlju, suzbijanje i sprečavanje prenošenja novog koronavirusa, broj 8-501/20-129/167 od 13. marta 2020. godine.

Članom 1 Naredbe definisane su privremene mjere radi sprečavanja donošenja zaraznih bolesti u zemlju, suzbijanje i sprečavanje prenošenja u druge zemlje, kao i za zaštitu stanovništva od novog koronavirusa. Tačkom 6 ovog člana naređen je prekid obrazovno-vaspitnog rada u javnim i privatnim ustanovama, na period od najmanje 15 dana, počev od 16. marta 2020. godine.

#UčiDoma je koncept nastave na daljinu koji je podrazumijevao snimanje velikog broja nastavnih sadržaja u skladu s nastavnim planom i programom za školsku 2019/2020. i 2020/2021. godinu. Realizacijom ovog projekta obezbijeđen je kontinuitet nastavnog procesa i omogućeno učenicima sticanje novih znanja, odnosno produbljivanje već usvojenih, kao i razvijanje vještina.

 Online sadržaji za osnovne i srednje škole emituju se na kanalima TVCG 2 i MNE SPORT 1 i MNE SPORT 2, po programskoj šemi koja se objavljuje na posebno izrađenom web sajtu [www.ucidoma.me](http://www.ucidoma.me), kao i na portalu za nastavnike [www.skolskiportal.edu.me](http://www.skolskiportal.edu.me), internet stranici Ministarstva, društvenim mrežama, YouTube kanalu #UčiDoma. Za učenike koji prate nastavu na albanskom jeziku, online sadržaji se emituju na kanalima TV Teuta i TV Boin.

 Za III i IV klasifikacioni period školske 2019/2020. godine i I i II klasifikacioni period školske 2020/2021. godine snimljeno je oko 5.200 online sadržaja iz 20 nastavnih predmeta.

 Takođe, pripremni testovi za eksternu provjeru znanja i maturski ispit objavljeni su na svim #UciDoma e-platformama i štampani su uz sve dnevne novine.

U realizaciji koncepta #UčiDoma za III i IV klasifikacioni period školske 2019/2020. godine učestvovala su 182 nastavnika iz 35 škola, dok je za I i II klasifikacioni period školske 2020/2021. godine učestvovalo 228 nastavnika iz 63 škole i 22 prosvjetna nadzornika.

**Obrazovanje odraslih**

U skladu s nacionalnim i evropskim ciljevima razvoja cjeloživotnog obrazovanja i zakonskom obavezom obrazovanja odraslih i rada Direkcije za obrazovanje odraslih, međusektorska radna grupa pripremila je u januaru 2020. godine godišnji plan obrazovanja odraslih za 2020. godinu i Izvještaj o realizovanim aktivnostima iz Godišnjeg plana obrazovanja odraslih u 2019. godini. Ova dokumenta su sastavni dio Plana obrazovanja odraslih 2019–2022. godine, koja prate po prioritetnim oblastima, aktivnosti i detaljno ih razrađuju.

Tokom 2020. godine licencirana su četiri nova organizatora obrazovanja odraslih, dok je dopunu licence izvršilo šest organizatora obrazovanja odraslih. Registrovano je 115 organizatora obrazovanja odraslih u Crnoj Gori.

U toku 2020. godine, na Nacionalnom savjetu za obrazovanje usvojen je 21 novi program obrazovanja za sticanje stručne kvalifikacije, i to: četiri iz sektora Usluge - lične usluge: pomoćnik frizera za žene i pomoćnik frizera za muškarce nivoa II, frizer za muškarce i frizer za žene nivoa III; pet iz sektora Zdravstvo i socijalna zaštita - zdravstvo: kozmetičar za manikir i pedikir, kozmetičar za njegu tijela i šminker nivoa III, Kozmetički tehničar za masažu i tretmane tijela i kozmetički tehničar za tretmane lica nivoa IV1; četiri iz sektora Poljoprivreda, prehrana, veterina- prehrana: pekar za hljeb i peciva i pekar za zahtjevne pekarske proizvode nivoa III i pomoćnik pekara za hljeb i peciva i pomoćnik pekara za zahtjevne pekarske proizvode nivoa II; pet iz sektora Građevinarstvo i uređenje prostora - građevinarstvo: pomoćnik izvođača građevinskih radova nivoa II, izolater, tesar, armirač i zidar nivoa III; dva iz sektora Informacione tehnologije: elektrotehničar za razvoj mobilnih aplikacija i elektrotehničar za razvoj web aplikacija, oba nivoa IV1; i jedan program iz sektora Ekonomija i pravo - pravo: asistent u sprečavanju nasilja i vandalizma u školi nivoa IV1.

Ukupan broj licenciranih programa obarazovanja u Crnoh Gori iznosi 297, a za 52 programa su u toku 2020. godine realizovane obuke. Broj kandidata koji su upisali neki od programa obrazovanja je 1.845, a od tog broja, njih 1.334 odnosno 72,30% su uspješno završili program i stekli stručnu kvalifikaciju.

U 2020. godini na teritoriji Crne Gore djelatnost osposobljavanja kandidata za vozačke ispite obavljalo je ukupno 76 auto škola. Komisije za polaganje vozačkog ispita, njih 13 raspoređenih po opštinama u Crnoj Gori realizovale su 14 polaganja. Na praktičnom dijelu vozačkog ispita ukupan broj kandidata je bio 19.390, odnosno za A kategoriju - 1.270, B kategoriju - 1.6505, C kategoriju - 951, D kategoriju - 175, E kategoriju - 489 kandidata. Procenat uspješnosti polaganja vozačkog ispita za najbrojniju B kategoriju je na praktičnom dijelu 60%, a na teorijskom dijelu vozačkog ispta 65%.

U 2020. godini izdato je 30 licenci za rad ispitivača u postupku sticanja nacionalne stručne kvalifikacije, a ispunjavaju uslove na osnovu člana 22 stav 1 Zakona o nacionalnim stručnim kvalifikacijama („Službeni list Crne Gore“, br. 80/08 i 40/16) i člana 5 i 6 Pravilnika o bližem načinu i postupku izdavanja i oduzimanja licence za rad ispitivača u postupku sticanja nacionalne stručne kvalifikacije („Službeni list Crne Gore“, broj 48/18) i na prijedlog JU Ispitni centar Crne Gore. Od toga sedam za računovodstvenog tehničara, šest za zvanje omladinski aktivista, 13 za ovlašćenog računovođu i četiri za čuvara lovišta - rezervata.

## Državna nagrada „Oktoih“

 Državna nagrada „Oktoih“, najveće crnogorsko priznanje u oblasti obrazovanja i vaspitanja, i učeničkog i studentskog standarda, za 2020. godinu dodijeljena je profesorici istorije Snježani Bošković, JU OŠ „Olga Golović“, Nikšić, i profesorici francuskog jezika Ermini Vlahovljak, JU OŠ „Salko Aljković“, Pljevlja**.**

## Fond za kvalitet i talente

 Ministar prosvjete je formirao Komisiju koja je u skladu sa Pravilnikom o kriterijumima, načinu i postupku raspodjele sredstava za unapređenje kvaliteta nastave i talente izradila Javni poziv za dodjelu nagrade učeniku i Javni konkurs za dodjelu nagrade nastavniku i vrednovala pristigle prijedloge. Komisiju su činili predstavnici Udruženja roditelji, Sindikata prosvjete, strukovnih uduruženja, direktora škola i obrazovnih instuitucija kao i Ministarstva prosvjete. Javni konkursi su raspisani 30. septembra 2020. godine i trajali su do 30. oktobra 2020. godine i na njih je stiglo oko 1.300 prijava. Nakon detaljnog razmatranja svake prijave pojedinačno Komisija je donijela Odluku da nagradu u iznosu 500 eura dobije 16 učenika i 16 nastavnika umjetničkih škola, 101 učenik i 109 nastavnika osnovnih škola i 104 učenika i 83 nastavnika srednjih škola. Odluke su objavljene na internet stranici Ministarstva prosvjete. Takođe, nagradu iz Fonda za kvalitet i talente dobilo je 90 učenika dobitnika jednog od prva tri mjesta na državnom takmičenju u znanju u organizaciji Ispitnog centra, kao međunarodnih takmičenja u koordinaciji Ispitnog centra.

 **Nacionalni savjet za obrazovanje**

 U 2020. godini održano je četiri sjednice Nacionalnog savjeta za obrazovanje. Usvojeni su sljedeći dokumenti/akta/udžbenici:

1. Udžbenici i nastavna sredstva: Geografija VIII, udžbenički komplet za VIII razred osnovne škole; Biologija III, udžbenički komplet za III razred gimnazije; Biologija IV, udžbenički komplet za IV razred gimnazije; Hemija III, udžbenik za III razred gimnazije; Hemija III, zbirka zadataka za III razred gimnazije; Hemija IV, udžbenik za IV razred gimnazije, Hemija IV, zbirka zadataka za IV razred gimnazije, Književnost II, udžbenički komplet za II razred osnovne škole za nastavu na albanskom jeziku; Književnost III, udžbenički komplet za III razred osnovne škole za nastavu na albanskom jeziku; Književnost IV, udžbenički komplet za IV razred osnovne škole za nastavu na albanskom jeziku; Književnost V, udžbenički komplet za V razred osnovne škole za nastavu na albanskom jeziku; Književnost VI, udžbenički komplet za VI razred osnovne škole za nastavu na albanskom jeziku; Književnost VII, udžbenički komplet za VII razred osnovne škole za nastavu na albanskom jeziku; Književnost VIII, udžbenički komplet za VIII razred osnovne škole za nastavu na albanskom jeziku; Književnost IX, udžbenički komplet za IX razred osnovne škole za nastavu na albanskom jeziku; Repetitorijum srednjoškolske matematike za učenike srednjih škola; Osnovi elektrotehnike, udžbenik za I razred srednje stručne škole; Đevojko, zlatna jabuko, narodne pjesme Crne Gore u nastavi muzike; Spektar, priručnik za rad sa slabovidom djecom; Pristup usmjeren na dijete, vrtić koji promoviše demokratiju za predškolske ustanove i niže razrede osnovne škole; Muzička kultura IV, priručnik za IV razred osnovne škole; Biologija VII, priručnik za VII razred osnovne škole; Biologija VIII, priručnik za VIII razred osnovne škole; Biologija IX, priručnik za IX razred osnovne škole, Zbirka zadataka za pripremu pismenih i kontrolnih zadataka iz matematike za VI, VII, VIII i IX razred osnovne škole; Čitanka sa elementima teorije književnosti (I i II dio) za I razred srednje stručne škole; Udžbenik Lingvistika za IV razred filološke gimnazije; Udžbenički komplet Fizika za III razred gimnazije; Udžbenički komplet Fizika za IV razred gimnazije; Radna sveska Istorija za VIII razred osnovne škole; Računovodstvo za IV razred srednje stručne škole, Uvod u laboratorijski rad za I razred srednje stručne škole.
2. Programi obrazovanja odraslih: Asistent/Asistentkinja u sprečavanju nasilja i vandalizma u školi.
3. Obrazovni programi za srednje stručno obrazovanje: Tehničar za arhitekturu i dizajn enterijera, nivo IV1; Tehničar za dekorisanje i aranžiranje, nivo IV1; Tehničar za geodeziju, nivo IV1; Poslastičar, nivo III; Pomoćnik poslastičara, nivo II, Tehničar automehatronike, nivo IV1, Automehaničar, nivo III, Autoelektričar, nivo III; Farmaceutski tehničar, nivo IV1; Fizioterapeutski tehničar, nivo IV1; Tehničar obrade drveta, nivo IV1; Operater obrade drveta, nivo IV1; Pomoćnik pekara, nivo IV1.
4. Programi obrazovanja za sticanje stručnih kvalifikacija: Rad u virtuelnom preduzeću, Komunikacija s javnošću u javnom sektoru, Kreiranje veb aplikacija primjenom jezika typescript, Kreiranje aplikacija primjenom jezika java, Kreiranje relacionih baza podataka, Vođenje profila poslovnih korisnika na društvenim mrežama, Obavljanje jednostavnih baštenskih poslova po principima permakulture, Izrada upcycling proizvoda od papira, Pomoćnik/ica pekara za hljeb i pecivo, Pomoćnik/ica pekara za zahtjevne pekarske proizvode, Pekar/ka za hljeb i pecivo, Pekar/ka zahtjevnih pekarskih proizvoda, Šminker/ka, Kozmetičar/ka za manikir i pedikir, Kozmetičar/ka za njegu tijela, Kozmetički/ka tehničar/ka za tretmane lica, Kozmetički/ka tehničar/ka za masažu i tretmane tijela, Elektrotehničar/Elektrotehničarka za razvoj mobilnih aplikacija, Elektrotehničar/ Elektrotehničarka za razvoj veb aplikacija, Armirač/Armiračica, Izolater/Izolaterka, Tesar/Tesarka, Zidar/Zidarka, Pomoćnik/Pomoćnica izvođača/izvođačice građevinskih radova, Fizer/Frizerka za muškarce, Frizer/Frizerka za žene, Pomoćnik/ Pomoćnica frizera za muškarce, Pomoćnik/ Pomoćnica frizera za žene.
5. Predmetni programi za opšte srednje obrazovanje: Crnogorski-srpski, hrvatski, bosanski jezik i književnost; Engleski jezik i književnost; Etika; Filozofija; Fizičko vaspitanje; Fizika; Francuski jezik kao II strani jezika; Francuski jezik kao III strani jezik; Geografija za I i II razred; Hemija; Biologija; Crnogorski jezik kao nematernji; Algoritmi i programiranje; Humana genetika; Informatika; Istorija Italijanski jezik kao II strani jezik; Italijanski jezik kao III strani jezik; Latinski jezik; Likovna umjetnost; Logika; Muzička umjetnost; Muzika moj jezika; Njemački jezik kao II strani jezika; Njemački jezik kao III strani jezik; Odabrana poglavlja fizike; Opšta sociologija; Pojedinac u grupi; Matematika; Turistička geografija; Psihologija; Ruski jezik kao II strani jezik; Ruski jezik kao III strani jezik; Sintaksa latinskog jezika; Španski jezik kao II strani jezik; Španski jezik kao III strani jezika; Turski jezik kao II strani jezika; Turski jezik kao III strani jezik; Umjetnost vizuelne komunikacije; Sociologija kulture za III razred; Sociologija kulture za IV razred.
6. Predmetni programi za opšte srednje obrazovanje – specijalistička odjeljenja filološke gimnazije: Crnogorski - srpski, hrvatski, bosanski jezik i književnost; Engleski jezik; Francuski jezik; Hemija; Italijanski jezika; Književnost; Latinski jezik; Likovno Matematika; Njemački jezik; Ruski jezik; Španski jezik; Turski jezik; Uvod u opštu lingvistiku, Muzička umjetnost za I, II i III razred.
7. Predmetni programi za opšte srednje obrazovanje – specijalistička odjeljenja matematičke gimnazije: Numerička matematika; Programiranje i programski jezici; Računovodstvo i informatika; Vjerovatnoća i statistika; Biologija; Fizika; Francuski jezik; Geometrija; Hemija; Italijanski jezik; Linearna algebra i analitička geometrija; Njemački jezika; Matematika; Ruski jezik; Španski jezik; Turski jezik.
8. Predmetni program Informatika sa tehnikom za osnovnu školu.
9. Odobreni su udžbenici i nastavna sredstava za školsku 2020/2021. godinu.
10. Predmetni programi „LJETNJA ZAVIČAJNA ŠKOLA“ za djecu iz dijaspore: Crnogorski - srpski, bosanski, hrvatski jezik i književnost za crnogorsku dijasporu sa lokalnim specifičnostima Plava i Gusinja; Crnogorski-srpski, bosanski, hrvatski jezik i književnost za crnogorsku dijasporu sa lokalnim specifičnostima Bara; Crnogorski-srpski, bosanski, hrvatski jezik i književnost za crnogorsku dijasporu sa lokalnim specifičnostima Petnjice; Geografija za crnogorsku dijasporu sa lokalnim specifičnostima Plava i Gusinja; Geografija za crnogorsku dijasporu sa lokalnim specifičnostima Bara; Geografija za crnogorsku dijasporu sa lokalnim specifičnostima Petnjice; Istorija za crnogorsku dijasporu sa lokalnim specifičnostima Plava i Gusinja; Istorija za crnogorsku dijasporu sa lokalnim specifičnostima Bara; Istorija za crnogorsku dijasporu sa lokalnim specifičnostima Petnjice; Kulturna baština zavičaja za crnogorsku dijasporu sa lokalnim specifičnostima Plava i Gusinja; Kulturna baština zavičaja za crnogorsku dijasporu sa lokalnim specifičnostima Bara; Kulturna baština zavičaja za crnogorsku dijasporu sa lokalnim specifičnostima Petnjice.
11. Ispitni katalozi za programe obrazovanja za sticanje stručnih kvalifikacija: Izrada upcycling proizvoda od papira, Kreiranje relacionih baza podataka, Vođenje profila poslovnih korisnika na društvenim mrežama, Vještina obavljanje jednostavnih baštenskih poslova po principima permakulture, Asistent za sprečavanje nasilja i vandalizma u školi.
12. Ispitni katalozi: upravljanje motornim vozilom A1, A 2 i A kategorije, upravljanje motornim vozilom B1 i B kategorije, upravljanje motornim vozilom C1 i C kategorije, upravljanje motornim vozilom D1 i D kategorije, upravljanje motornim vozilom AM i T kategorije, upravljanje motornim vozilom E kategorije.
13. Opšti maturski katalog i predmetni ispitni katalozi za: Crnogorski – srpski, bosanski, hrvatski jezik i književnost; Albanski jezik i književnost; Matematika (osnovni i viši nivo); Analiza sa algebrom (osnovni i viši nivo); Engleski jezik (osnovni i viši nivo); Ruski jezik (osnovni i viši nivo); Njemački jezik (osnovni i viši nivo).
14. Dopuna kataloga stručnog usavršavanja nastavnika.
15. Dokument Okvir digitalnih kompetencija.

# OBLAST VISOKOG OBRAZOVANJA

## Direkcija za visoko obrazovanje i ENIC/NARIC centar

Skupština je donijela Zakon o izmjeni Zakona o visokom obrazovanju („Službeni list CG“, broj 72/20).

Ministarstvo je pripremilo Prijedlog zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija**,** čije je usvajanje na Vladi planirano za prvi kvartal.

Ministarstvo je pripremilo Prijedlog strategije visokog obrazovanja za period 2020-2024. godine. Za izradu Prijedloga strategije zadužena je bila međuresorska Radna grupa, u kojoj su bili uključeni predstavnici svih ustanova visokog obrazovanja, predstavnici studenata i NVO sektora, kao i dva eksperta (međunarodni i nacionalni) angažovani kroz projekat Savjeta Evrope.

Prijedlogom strategije su, na osnovu analize stanja, definisati strateški ciljevi za dalji razvoj visokog obrazovanja, ključne aktivnosti i indikatori uspjeha, način praćenja sprovođenja strateškog dokumenta, način izvještavanja i evaluacije i druga pitanja od značaja za realizaciju strateških ciljeva u oblasti visokog obrazovanja, za period 2020-2024, s fokusom na dalje unapređenje kvaliteta i implementaciju standarda u ovoj oblasti.

Devetu godinu zaredom realizovan je Programstručnog osposobljavanja lica sa stečenim visokim obrazovanjem, u skladu sa Zakonom o stručnom osposobljavanju lica sa stečenim visokim obrazovanjem („Sl. list Crne Gore“, br. 38/12) i Pravilnikom o načinu objavljivanja javnog poziva, postupku i kriterijumima za stručno osposobljavanje („Sl. list Crne Gore“, broj 46/12).

Poslodavci su iskazali izuzetno veliko interesovanje za Program, što je rezultiralo oglašavanjem 11.330 slobodnih mjesta za stručno osposobljavanje, dok je ukupan broj lica sa stečenim visokim obrazovanjem koja su se prijavila za učešće u Programu 3.460.

Nakon elektronskim putem sprovedenog postupka povezivanja korisnika i poslodavaca 3.258 visokoškolaca je dobilo priliku da se u devetomjesečnom periodu stručno osposobljava kod izabranog poslodavca i time stekne uslove za polaganje stručnog, odnosno državnog ispita.

U postupku priznavanja inostranih obrazovnih isprava o stečenom visokom obrazovanju podnijeto je 3.505 zahtjeva, a iz prethodnog izvještajnog perioda prenijeto je neriješenih 405 zahtjeva, pa je ukupno u radu bilo 3.910 u toku 2020. godine. Ukupan broj riješenih zahtjeva u 2020. godini je 2.455. U propisanom roku nije riješeno 1.455 zahtjeva koji su u postupku rješavanja.

U postupku priznavanja inostranih obrazovnih isprava o stečenom visokom obrazovanju, određene okolnosti utiču na dužinu trajanja upravnog postupka, odnosno na njegovu efikasnost. Naime, prilikom priznavanja inostranih obrazovnih isprava o stečenom visokom obrazovanju radi zapošljavanja, Ministarstvo je dužno da donese rješenje po zahtjevu za priznavanje isprave u roku od 30 dana od podnošenja zahtjeva. Međutim, u pojedinim predmetima taj rok je znatno duži od propisanog, iz razloga što odgovore od strane Ministarstva vanjskih poslova, u većini slučajeva, čekamo duže vremena, ponekad i više mjeseci.

**3.2 Direkcija za učenički i studentski standard**

 Direkcija za učenički i studentski standard za studijsku 2019/20. godinu dodijelila je 3.357 studentskih kredita. Talentovanim učenicima dodijeljeno je 146 stipendija, a najboljim studentima 272 stipendije.

 Takođe, u skladu sa konkursom za 50 studenata magistarskihj studija i 22 studenata doktorskih studija dodijeljena su sredstva za sufinanisranje školarine.

 Učenicima i studentima, koji su se zadesili u željezničkoj nesreći na Bioču ili su u nesreći izgubili roditelje dodijeljeno je 20 stipendija.

Direktorat za srednje obrazovanje dodjeljuje a Direkcija vrši isplatu 693 stipendije za deficitarna zanimanja učenicima I, II III razreda srednjih škola.

Direktorat za manjine dodjeljuje a Direkcija isplaćuje 167 stipendija učenicima i studentima romske i egipćanske populacije.

 Obezbijeđena je dotacija za 4.216 učenika i studenata u domovima učenika i studenata u Crnoj Gori.

Pravo na participaciju u cijeni prevoza u prigradskom i međugradskom saobaraćaju koristilo je 2400 učenika i studenata gdje je organizovan javni prevoz.

 U ruralnim predjelima, odnosno gdje nema organizovanog javnog prevoza Ministarstvo finansira 119 školskih vozila, kojima raspolažu 98 škola, Ministarstvo finansira troškove, koji se odnose na rashode za gorivo, osiguranje, registraciju i održavanje. Ovaj vid prevoza koristi 4.557 korisnika.

Iako organizacija prevoza učenika nije u njegovoj nadležnosti, Ministarstvo prosvjete nije ostalo bez odgovora na potrebe rješavanja otvorenih pitanja prevoza učenika iz pojedinih ruralnih područja, već su uloženi napori da se nabave nova vozila.

Na osnovu zahtjeva vaspitno-obrazovnih ustanova za zamjenu vozila za prevoz učenika, koji žive u ruralnim predjelima Crne Gore, odnosno gdje nema organizovanog javnog prevoza, a koja su zbog dotrajalosti predstavljala opasnost za prevoz učenika, a samim tim i stvarala značajne troškove redovnog i vanrednog održavanja, Ministarstvo je predložilo Vladi Crne Gore zamjenu najmanje 30 vozila.

Vlada Crne Gore je zadužila Upravu za imovinu Crne Gore da sprovede postupak objedinjene nabavke predmetnih vozila. Uprava za imovinu je sprovela otvoreni postupak javne nabavke po tenderskoj dokumentaciji za objedinjenu nabavku prioritetnih vozila za potrebe Ministarstva prosvjete. Nakon svih faza i rokova koje predviđa postupak javne nabavke, zaključen je Ugovor o javnoj nabavci i vozila će biiti dodijeljena ustanovama na trajno korišćenje. Ugovor je vrijedan oko 1.700.000 eura, a vozila će biti isporučena najkasnije za 110 dana od dana potpisivanja Ugovora

Ovom nabavkom je zamijenjena trećina voznog parka obrazovnog sistema, bezbjednost prevoza djece je podignuta na veći nivo, a troškovi za održavanje vozila će se smanjiti. O realizaciji Ugovora staraće se Uprava za imovinu, kako bi dobavljač obezbijedio vozila u roku, a u narednom periodu će se planirati obnova ostatka školskog voznog parka.

Dodjeljene i isplaćene su 693 stipendije za deficitarna zanimanja učenicima I, II III razreda srednjih škola.

Takođe, 167 stipendije učenicima i studentima romske i egipćanske populacije.

Ministarstvo je u cilju zaštite životnog standarda najugroženijih kategorija stanovništva, realizovalo nabavku i dodjelu nedostajućih kompleta udžbenika za djecu korisnika materijalnog obezbjeđenja porodice, djecu bez roditeljskog staranja, djecu koja su smještena u ustanovama socijalne i dječje zaštite, djecu sa smetnjama u razvoju koja pohađaju posebne vaspitno-obrazovne ustanove ili su uključena u redovni vaspitno-obrazovni proces i djecu RE populacije. Vrijednost ovih nabavki je 457.344,20 eura.

# ODJELJENJE ZA MEĐUNARODNU SARADNJU

SVJETSKI OBRAZOVNI FORUM (EWF)

Ministar prosvjete dr Damir Šehović prisustvovao je 17. svjetskom obrazovnom forumu koji je održan od 20-22. januara u Londonu. U okviru Foruma ministar Šehović je učestvovao na Okruglom stolu ministara obrazovanja Zapadnog Balkana na temu „Digitalne vještine: Transformacija u jednoj generaciji“, gdje je sa kolegama iz Regiona razmijenio mišljenja i iskustva na temu digitalizacije obrazovnih sistema.

Akcenat ovogodišnjeg Svjetskog obrazovnog Foruma stavljen je i na posljednji PISA izvještaj, s posebnim fokusom na glavne odrednice izvještaja, kako se PISA mijenjala u protekle dvije decenije, kao i to u kojoj mjeri PISA testiranje može doprinijeti sveobuhvatnoj promjeni.

U okviru Foruma, delegacija Crne Gore posjetila je i najveći svjetski sajam obrazovnih tehnologija „BETT Show“.

GLOBALNI FORUM O OBRAZOVANJU

Ministar prosvjete dr Damir Šehović učestvovao je na Globalnom forumu o obrazovanju, koji se održao od 25-27. februara u Dubaiju. U okviru posjete održan je sastanak sa ministrom obrazovanja UAE Husain Bin Ibrahim Al Hamadijem. Tom prilikom je istaknuto da su Ujedinjeni Arapski Emirati spremni da bliže sarađuju sa Crnom Gorom na polju digitalizacije obrazovanja, unapređenja postojećih i razvijanja novih predmetnih programa koji se odnose na primjenu novih tehnologija u obrazovanju, kao i obukama za nastavnike. Na sastanku je, takođe, dogovoreno da u cilju kvalitetnije pripreme za implementaciju navedenih rješenja, ekspertska delegacija iz Crne Gore posjeti UAE.

PLATFORMA ZA ZAPADNI BALKAN

Direktorica Direktorata za visoko obrazovanje Mubera Kurpejović učestvovala je na online ministarskom sastanku Platforme za Zapadni Balkan o obrazovanju, nauci, istraživanju i inovacijama koji se održao 2. decembra 2020. godine. Govorila je o aktivnostima i odgovoru crnogorskog obrazovnog sistema na krizu izazvanu pandemijom i projektu „Uči doma“. Takođe, pozdravila je usvajanje nove Agende s posebnim fokusom na benefite koje će zemlje Zapadnog Balkana imati od Evropske univerzitetske inicijative, Erasmus plus programa, kao i drugih programa koji promovišu regionalnu povezanost. Od posebnog značaja za Crnu Goru je usvajanje zajedničkih standarda i procedura za obezbjeđivanje kvaliteta i priznavanje obrazovanih isprava, kao i unapređenje stručnog obrazovanja kroz vezu sa tržištem rada.

SEKTORSKI KOORDINACIONI SASTANAK

Sektorski koordinacioni sastanak održan je 15. juna 2020. godine. Sastanak je organizovalo Ministarstvo prosvjete u saradnji s Kancelarijom UNICEF-a u Crnoj Gori, a prisustvovali su mu predstavnici obrazovnih institucija, sistema UN-a, ambasada, međunarodnih organizacija i donatori.

Ključni zaključci sa sastanka, u vezi s potrebom za kontinuiranom bliskom koordinacijom između Ministarstva prosvjete i partnera, kako bi se osigurala zajednička vizija u podršci obrazovnom sektoru su:

* Redovni koordinacioni sastanci biće organizovani na godišnjem nivou, ili češće po potrebi;
* Bilateralni sastanci i / ili tematski sastanci biće organizovani kako bi se osigurala fleksibilnost i koordinacija;
* Pripremaće se polugodišnji bilten koji će se redovno distribuirati svim partnerima sa informacijama o napretku i potrebama u neposrednom i srednjem do dugoročnom periodu.

INSTRUMENT ZA PRETPRISTUPNU POMOĆ – IPA

U 2020. godini radilo se na sprovođenju 6 projekata u okviru Sektorskog operativnog programa za zapošljavanje, obrazovanje i socijalne politike (SOPEES 2015-2017) od kojih su 4 završena, a istovremeno se radilo na pripremi tenderske dokumentacije za tri projekta.

I Integracija ključnih kompetencija u obrazovni sistem Crne Gore i utvrđivanje kvaliteta, sa fokusom na STEM. Ugovor potpisan: 30. 8. 2019, u trajanju od 24 mjeseca, predviđeni datum završetka 30. 8. 2021. Ukupna vrijednost: 939.779,70 eura.

II Nabavka IT opreme za kompjuterske i STEM učionice. Ugovor je potpisan 05. aprila 2020, dok je njegova realizacija (60 dana) započela 2. juna 2020. godine. Oprema (18 laptopova i 18 televizora) je isporučena Prirodno-matematičkom fakultetu Univerziteta Crne Gore i u devet osnovnih škola. Ukupna vrijednost: 46.990,00 eura.

III Razvoj obrazovnih i stručnih kvalifikacija za potrebe tržišta rada

Ugovor je potpisan 24. 8. 2019. godine u trajanju od 24 mjeseca, datum završetka planiran za 24. 8. 2021. godine. Ukupna vrijednost: 411.200,00 eura.

IV Nabavka opreme za praktičnu nastavu za srednje stručne škole

Tenderska procedura je u toku. Tender je objavljen 18.11. 2020. Rok za dostavljanje ponuda je 2. 2. 2021. godine.

Kroz ovaj projekat biće nabavljena oprema za izvođenje praktične nastave u 8 srednjih stručnih škola iz tri područja rada. Procijenjena vrijednost: 317.000,00 eura.

V Unapređenje obrazovnih programa i usluga za potrebe marginalizovanih grupa. Ugovor potpisan: 4. 9. 2019. godine, u trajanju od 15 mjeseci.

Projekat je uspješno sproveden uz stalnu podršku i posvećenost svih zainteresovanih strana. Indikatori učinka su ispunjeni i neki od predviđenih ciljeva su premašeni. Ukupna vrijednost: 384.264,71 eura.

VI Nabavka IT opreme i nastavnih sredstava

Tenderska procedura je u toku. Rok za dostavljanje ponuda je 12. 2. 2021. godine, a javno otvaranje ponuda 19. 2. 2021.

Kroz ovaj projekat biće nabavljena oprema za 40 škola, u cilju podrške učenicima iz marginalizovanih grupa (učenicima sa posebnim obrazovnim potrebama i učenicima romske i egipćanske populacije). U pitanju je računarska oprema i specijalizovana nastavna sredstva i oprema za potrebe SEN učenika. Procijenjena vrijednost: 200.000,00 eura.

VII Izrada glavnog projekta i nadzor nad izvođenjem radova na adaptaciji školskih zgrada za pristup i kretanje osoba sa invaliditetom i osoba sa poteškoćama u kretanju

Ugovor je potpisan: 6. 2. 2020. godine. Glavni projekti predati su revizoru 30. 6. 2020. godine. Ukupna vrijednost: 65.000,00 eura.

VIII Revizija glavnog projekta

Ugovor je potpisan 30. 6. 2020. godine. Revizor je podnio Konačni izveštaj o reviziji glavnih projekata 08. 10. 2020. godine. Ukupna vrijednost**:** 15.000,00 eura.

IX Radovi na adaptaciji školskih objekata za pristup i kretanje osobama sa invaliditetom i osobama sa poteškoćama u kretanju

Konsultant angažovan za pripremu Glavnog projekta dostavio je tehničku specifikaciju i predmjere potrebne za pripremu tenderske dokumentacije za radove 9. 10. 2020. godine.

Revidirani tenderski dosije je u procesu ex-ante kontrole od strane Delegacije EU (poslat 2. 12. 2020. godine), nakon čijeg odobrenja će biti pokrenut tenderski postupak. Procijenjena vrijednost: 720.000,00 eura.

IPA III Programski okvir

Nacrti tri akciona dokumenta za IPA 2021 i 2022 pripremljeni su uz podršku stručnjaka u periodu od 8. juna do 21. juna 2020. i predati kancelariji NIPAC 22. juna u elektronskoj formi. U saradnji s predstavnicima svih sektora u Ministarstvu odlučeno je da se ova tri dokumeta fokusiraju na sljedeće oblasti: srednje stručno obrazovanje, visoko obrazovanje i obrazovanje odraslih.

Krajem decembra 2020. godine dobili smo odgovor Evropske komisije u vezi s akcionim dokumentima. Ocijenjeni su kao relevantni, ali preuranjeni i predloženo je da se njima pozabavimo u širem obrazovnom programu koji je planiran za 2023. godinu. U narednom periodu dodatno će se raditi na njihovom daljem unapređenju kako bismo bili spremni za procjenu od strane Evropske komisije.

IPA III CBC 2021-2027 programiranje

Službenici IPA jedinice zaduženi za programiranje prisustvovali su brojnim online sastancima zajedničkih radnih grupa u svrhu izrade 4 programska dokumenta za sledeće programe prekogranične saradnje - CBC SRB-MNE, CBC MNE-KOS, CBC BIH-MNE, CBC MNE-ALB.

Predstavnici radnih tijela IPA jedinica ministarstava prisustvovali su Sedmoj nacionalnoj konferenciji o prekograničnoj saradnji, koju je online organizovalo Ministarstvo za evropske integracije Republike Srbije.

Donacija SAD 2020.

19. oktobra 2020. godine potpisan je Ugovor o donaciji između Vlade Sjedinjenih Američkih Država, Kancelarije za odbrambenu saradnju (OCD) i Ministarstva prosvjete. Ugovor predviđa donaciju Vlade Sjedinjenih Američkih Država za rekonstrukciju četiri (4) škole u Crnoj Gori: JU OŠ „Dušan Bojović“ Nikšić, JU OŠ „Bajo Jojić“ Andrijevica, JU OŠ „Milan Vukotić“ Podgorica, JU OŠ „Vuk Knežević“ Žabljak. Ukupna vrijednost donacije je 846,367.40 USD.

# INFORMACIONO-KOMUNIKACIONE TEHNOLOGIJE

U januaru i februaru obučene su 201 osnovna i srednja školu u vezi korišćenja SELFIE alata za samoevaluaciju, koji je kreirala i preporučila Evropska komisija. SELFIE alat je samoevaluacioni instrument namijenjen školama za godišnju samoevaluaciju u pogledu korišćenja digitalnih tehnologija u nastavi. Pilot projekat u Crnoj Gori je realizovan 2019. godine uključivanjem 10 škola, a 2020. je implementirano u svim osnovnim i srednjim školama i jedini smo u Evropi čije sve škole koriste ovaj instrument. Neposredno prije njihovog zatvaranja usljed Covid-19 pandemije, sve škole su samoevaluirane. U oktobru i novembru Crna Gora je implementirala i Pilot projekat nadogradnje SELFIE alata - SELFIE WBL, u koji su uključeni i poslodavci kod kojih učenici srednjih stručnih škola vrše praksu.

Unaprijeđeni su sajtovi [www.skolskamreza.edu.me](http://www.skolskamreza.edu.me) i [www.skolskastatistika.edu.me](http://www.skolskastatistika.edu.me) sa podacima o obrazovanju odraslih. Prikupljene su i označene sve lokacije organizatora obrazovanja odraslih, a objavljeni su i statistički podaci za 2018., 2019. i 2020. godinu u grafičkom obliku. Školsku mrežu je tokom 2020. godine koristilo 4.526 korisnika, a Školsku statistiku 5.236 korisnika.

Na Školskom portalu ([www.skolskiportal.edu.me](http://www.skolskiportal.edu.me)) objavljeno je mnoštvo materijala u domenu inkluzivnog obrazovanja i ranog predškolskog obrazovanja. Ujedno, portal je imao veliki značaj tokom organizacije nastave na daljinu imajući u vidu da se raspored emitovanja lekcija objavljuje na ovom portalu. Tokom 2020. godine školski portal je koristilo 81.442 korisnika, kroz 427.480 sesija. Osim Školskog portala, lekcije objavljujemo na youtube kanalu #UčiDoma, kao i na sajtu [www.ucidoma.me](http://www.ucidoma.me), koji je tokom 2020. godine koristio 82.121 korisnik.

Dan sigurnog interneta obilježen je 12. 2. 2020. godine kroz radionice i prezentacije za djecu, nastavnike i roditelje u osnovnim i srednjim školama u svim opštinama u Crnoj Gori. Pored toga, kontinuirano se radilo na edukaciji nastavnika u ovoj oblasti kao i na kreiranju određenog seta materijala koji su objavljeni na Školskom portal ([www.skolskiportal.edu.me](file:///C%3A%5CUsers%5CKorisnik%5CDownloads%5Cwww.skolskiportal.edu.me)).

U okviru zajedničkog projekta Ministarstva prosvjete, nauke, kulture i sporta i Kancelarije UNICEF-a u Crnoj Gori, „Primjena alata za online kolaboraciju i učenje (Office365) i unapređenje Informacionog sistema obrazovanja (MEIS) – elektronske usluge", a kasnije i kroz projekat „Nastavak izgradnje kapaciteta škola za primjenu alata za online kolaboraciju i učenje (Office365) i unapređenje Informacionog sistema obrazovanja (MEIS) za kvalitetan odgovor na krizne situacije“ unapređen je Informacioni sistem crnogorskog obrazovanja u cilju praćenja pandemije Covid 19 u obrazovno-vaspitnim ustanovama. Podaci koji se prikupljaju kroz Informacioni sistem obrazovanja objavljuju se na stranici [www.covid19.edu.me](http://www.covid19.edu.me), dostupni Institutu za javno zdravlje, ali i široj javnosti. Ujedno, kreirane su i tri elektronske usluge za građane:

* Podnošenje zahtjeva za upis djece u predškolske ustanove – 6.670 korisnika;
* Podnošenje zahtjeva za upis djece u prvi razred osnovne škole (sa elektronskim zakazivanjem razgovora u pedagoško-psihološkoj službi) – 6.629 korisnika;
* Podnošenje zahtjeva za upis djece u prvi razred srednje škole (sa sistemom bodovanja ocjena i uspjeha, kao i generisanja rang liste) – 5.967 korisnika.

Sve navedene elektronske usluge nalaze se na stranici [www.upisi.edu.me](http://www.upisi.edu.me), kao i na portalu elektronske uprave [www.euprava.me](http://www.euprava.me). Za realizaciju ove tri elektronske usluge korišćen je Jedinstveni sistem za elektronsku razmjenu podataka koji je u nadležnosti Ministarstva javne uprave, digitalnog društva i medija. Realizovane su obuke za sve upisne komisije, za oko 600 zaposlenih i izrađena su odgovarajuća uputstva.

Druga komponenta navedenih projekata koji se realizuju sa Kancelarijom UNICEF-a je uspostavljanje koncepta „Digitalna škola“ zasnovanog na Microsoft Teams aplikaciji u cilju organizacije i realizacije svih školskih aktivnosti online. Uspostavljen je model online komunikacije između svih aktera (nastavnika, uprave, djece i roditelja), mogućnost planiranja obrazovno-vaspitnog rada, realizacije online nastave, dijeljenje edukativnog sadržaja sa učenicima, kreiranje online kvizova itd. Koncept „Digitalna škola“, kao i video uputstva nalaze se na sajtu [www.digitalnaskola.edu.me](http://www.digitalnaskola.edu.me). Obučeno je oko 4.200 zaposlenih za primjenu Microsoft Teams aplikacije u radu sa učenicima. Održana je obuka za 210 ICT koordinatora i savjetovanje za 221 direktora obrazovno-vaspitnih ustanova.

Sve obrazovno-vaspitne ustanove imaju na raspolaganju Office 365 paket programa (čiji je dio i pomenuti Microsoft Teams), a isti resursi su se tokom ove godine omogućili Ministarstvu prosvjete, Zavodu za školstvo, Centru za stručno obrazovanje, Ispitnom centru i Zavodu za udžbenike i nastavna sredstva, kako bi sve ustanove mogle uspostaviti online saradnju sa obrazovno-vaspitnim ustanovama.

U saradnji sa Crnogorskim Telekomom kreiran je nov portal za roditelje ([www.dnevnik.edu.me](http://www.dnevnik.edu.me)) putem kojeg roditelji imaju uvid u Informacioni sistem obrazovanja u dijelu ocjena, izostanaka, vladanja, eksternih provjera znanja itd. Prvi put je izrađena i mobilna aplikacija za android i iOS, eDnevnikME. Tokom 2020. godine bilo je 68.859 korisika ove aplikacije, a tokom pandemije Covid 19 ova aplikacija se koristila kao glavni način informisanja roditelja o postignućima djece, dobijanjem informacija od odjeljenskog starješine, ali i od Ministarstva prosvjete, nauke, kulture i sporta.

U toku 2020. godine održano je 6 kurseva Oracle Akademije za 134 nastavnika, i to Java Foundations, Database Foundations i Database Design and Programming with SQL. Ove obuke se realizuju na osnovu trogodišnje saradnje koju je Ministarstvo uspostavilo sa Oracle Akademijom.

U 2020. godini se kontinuirano radilo i na povećanju internet protoka u objektima obrazovno-vaspitnih ustanova, uvođenjem optike u 45 objekata. Internet protok se u školama obezbjeđuje putem različitih tehnologija: ADSL, VDSL, optika, sateltitski internet, mobilni internet.

U toku 2020. godine započeta je instalacija lokalne računarske mreže u svim objektima osnovnih škola u kojima se realizuje nastava. Na ovaj način postoji mogućnost pokrivanja svih učionica internet konekcijom (do sada su bile pokrivene samo računarske učionice i kancelarije Uprave).

Informacioni sistem obrazovanja je značajno unaprijeđen u toku 2020. godine:

* Izrađeni su novi moduli MEIS aplikacije: Dnevnik i Ustanova. Zbog pandemije, pedagoška evidencija se u najvećoj mjeri svela na elektronsku evidenciju, a navedene apliacije su izrađene prije 15 godina pa je zbog njihove stabilnosti u radu trebalo izraditi nove aplikacije;
* Unaprijeđena je evidencija podataka o nasilju u školama, kroz aplikaciju za pedagoge i psihologe;
* Unaprijeđeno je i korišćenje podataka, izrađen je veliki set podataka objavljenih na sajtu [www.skolskastatistika.edu.me](http://www.skolskastatistika.edu.me), sa podacima koje se odnose na organizatore obrazovanja odraslih i podacima koji predstavljaju nedjeljni prikaz podataka o stanju sa pandemijom Covid 19 u obrazovno-vaspitnim ustanivama, [www.covid19.edu.me](http://www.covid19.edu.me);
* Kreirane su elektronske usluge za upis djece u predškolske ustanove, osnovne i srednje škole;
* Kreiran je novi portal za roditelje ([www.dnevnik.edu.me](http://www.dnevnik.edu.me)) za pregled ocjena, vladanja, izostanaka itd. učenika, kao i mobilne aplikacije za android i iOS.

U Informacionom sistemu obrazovanja omogućen je unos podataka za 15 novih obrazovnih programa koje je razvio Centar za stručno obrazovanje.

Takođe, redovno se sprovodi proces izdavanja licenci za nastavnike za rad u obrazovno-vaspitnim ustanovama, gdje pružamo odgovarajuću podršku Zavodu za školstvo i Centru za stručno obrazovanje.

Kroz Informacioni sistem obrazovanja prikupljaju se podaci o slobodnim časovima u obrazovno-vaspitnim ustanovama i o nastavnicima koji nemaju punu normu časova. Nakon sprovedenog uparivanja podataka, raspored nastavnika se objavljuje na sajtu Ministarstva.

Kroz Informaconi sistem obrazovanja prijavljuju se učenici srednjih škola za polaganje maturskog i stručnog ispita. Podaci se nakon roka za prijavu, putem web servisa isporučuju Ispitnom centru Crne Gore u cilju sprovođenja ispita. Nakon ocjenjivanja učenika, Ispitni centar putem web servisa šalju ocjene u Informacioni sistem obrazovanja koji se prikazuju zaposlenima u školi i roditeljima na portalu za roditelje ([www.dnevnik.edu.me](http://www.dnevnik.edu.me)).

Redovno se administrira DNS server edu.me u kojem se upisuju svi neophodni rekordi za funkcionisanje sajtova i mail naloga koji su na edu.me domenu. Na edu.me domenu se trenutno nalazi oko 80 sajtova i oko 140.000 mail naloga.

Informacioni sistem crnogorskog obrazovanja (MEIS) povezan je na Jedinstveni informacioni sistem za elektronsku razmjenu podataka (GSB) i kreiran je niz web servisa pomoću kojih se putem ovog sistema razmjenjuju podaci sa Ministarstvom unutrašnjih poslova i Ministarstvom rada i socijalnog staranja.

Svakog mjeseca se prikupljaju podaci o obračunu zarada za sve zaposlene u obrazovno-vaspitnim ustanovama koji se nakon određene obrade dostavljaju Ministarstvu finansija i socijalnog staranja.

Podaci iz Informacionog sistema obrazovanja koriste se kao administrativni izvor podataka o obrazovanju za Upravu za statistiku Crne Gore (MONSTAT).

U saradnji s Kancelarijom UNICEF-a i UNDP-a urađena je Funkcionalna analiza Informacionog sistema obrazovanja Crne Gore, koja ima za cilj sagledavanje trenutnog stanja sistema, značaj uspostavljanja i stabilnog funkcionisanja sistema, kao i smjernice za unapređenje i bolju iskorišćenost.

U okviru portala za otvorene podatke (www.data.gov.me) kreirano je i objavljeno devet setova podataka za školsku 2020/2021. godinu.

# INVESTICIONE AKTIVNOSTI KOJE SE ODNOSE NA OBJEKTE ŠKOLSKE INFRASTRUKTURE

 Sredstvima obezbijeđenim Kapitalnim budžetom Crne Gore, čiju realizaciju sprovodi Direkcija javnih radova, u toku 2020. godine realizovane su izgradnje sljedećih objekata:

 Završeni su radovi na izgradnji novog vrtića u Rožajama

* U toku su radovi na izgradnji fiskulturne sale za srednje škole u Rožajama
* U toku su radovi na izgradnji vrtića u Pljevljima
* U toku su radovi na izgradnji Osnovne škole „Dušan Korać“ u Bijelom Polju

 U toku su radovi na izgradnji dječijeg vrtića u Bloku 6 u Podgorici

 Donacijom Ambasade SAD-a u toku 2020. godine u toku su radovi na rekonstrukciji objekata:

* JU OŠ „25. maj“ Rožaje
* JU OŠ „Lubnice“ Berane
* JU OŠ „Bratstvo jedinstvo“ Pljevlja
* JU OŠ „Aleksa Bećo Đilas“ Bijelo Polje
* JU SMŠ „Braća Selić“ Kolašin

 Iz tekućeg budžeta Ministarstva prosvjete u 2020. godini izvršena je rekonstrukcija sljedećih objekata:

* JU OŠ „Dašo Pavičić“ Herceg Novi, adaptacija krova
* JU OŠ „Mahmut Adrović“ Petnjica, adaptacija kotlarnice
* JU SMŠ „Mladost“ Tivat, zamjena fasadne bravarije
* JU OŠ „Petar Dedović“ Plav, adaptacija PO Velika i PO Gornja Ržanica
* JU OŠ „Maksim Gorki“ Podgorica, adaptacija fiskulturne sale
* JU OŠ „Milorad Musa Burzan“ Podgorica, adaptacija unutrašnjeg stepeništa
* JU SMŠ „Bećo Bašić“ Plav, adaptacija fiskulturne sale
* JU Gimnazija „Petar I Petrović Njegoš“ Danilovgrad, adaptacija i izgradnja ograde
* JU OŠ „Olga Golović“ Nikšić, adaptacija škole
* JU SSŠ „Sergije Stanić“ Podgorica, adaptacija restorana
* JU OŠ „Pavle Rovinski“ Podgorica, adaptacija škole
* JU OŠ „Braća Ribar“ Bijelo Polje, adaptacija krova
* JU SSŠ „Ivan Uskoković“ Podgorica, adaptacija krova
* JU OŠ „Đerđ Kastrioti Skenderbeg“ Bar, adaptacije škole
* JU OŠ „Blažo Jokov Orlandić“ Bar, zamjena fasadne bravarije
* JU Gimnazija „Niko Rolović“ Bar, adaptacija fiskulturne sale
* JU Dom učenika „Dušan Marović“ Bar, adaptacija doma

# OBLAST FINANSIRANJA RADA OBRAZOVNO-VASPITNIH USTANOVA I INVESTICIJA

Služba finansija Ministarstva prosvjete u toku 2020. godine realizovala je sljedeće aktivnosti:

* Obaveze po osnovu poreza i doprinosa su realizovane za sve vaspitno obrazovne ustanove;
* Sve obaveze po osnovu zahtjeva iz Granskog kolektivnog ugovora su u potpunosti realizovane (zahtjevi od strane škola dostavljeni do 10 decembra 2020. godine);
* Obaveze prema sindikatu za 0,2% i 5% za regres su plaćene;
* Iznos od 450.000,00 prema zadruzi Solidarno u skladu sa Zaključkom Vlade;
* Nagrade za Fond za talentovane učenike isplaćen je u duplo manjem iznosu odnosno 500,00 po dobitniku. Škole su oslobođene Zaključkom Vlade od zakupnina jer se iste nijesu mogle ostvariti zbog COVID pandemije. Na taj način je bilo i zanemarljivo izdvajanje u Fond;
* Preusmjeravanjem u toku decembra mjeseca platili su se svi računi prema Javnim preduzećima tako da je ostao samo dug za decembar i neizmirene obaveze iznose 228.745,00eura.

# NACIONALNI OKVIR KVALIFIKACIJA

Savjet za kvalifikacije je u 2020. godini održao 8 sjednica na kojima je usvojena: jedna inicijativa za razvijanje stručne kvalifikacije  (nivoi I-V); tri inicijative za razvijanje kvalifikacija nivoa obrazovanja iz oblasti visokog obrazovanja (nivoi VI-VIII); 38 standarda zanimanja; 52 standarda kvalifikacija: 15 standarda kvalifikacija nivoa obrazovanja i 37 standarda stručnih kvalifikacija.

Sektorska komisija za inženjerstvo i proizvodne tehnologije usvojila je osam standarda zanimanja i 11 standarda kvalifikacija od čega osam stručnih i tri standarda kvalifikacija nivoa obrazovanja.

Sektorska komisija za poljoprivredu, prehranu i veterinu usvojila je devet standarda zanimanja; 14 standarda kvalifikacija i to devet stručnih i pet kvalifikacija nivoa obrazovanja, kao i dvije inicijative za razvoj kvalifikacija nivoa obrazovanja.

Sektorska komisija za usluge usvojila je četiri standarda stručnih kvalifikacija.

Sektorska komisija za zdravstvo i socijalnu zaštitu usvojila je pet standarda zanimanja i sedam standarda kvalifikacija od čega pet stručnih i dva standarda nivoa obrazovanja.

Sektorska komisija za ekonomiju i pravo usvojila je jednu inicijativu za razvoj stručne kvalifikacije; dva standarda zanimanja i dva standandarda stručnih kvalifikacija.

Sektorska komisija za turizam, trgovinu i ugostiteljstvo usvojila je pet standarda zanimanja i šest standarda kvalifikacija od čega četiri stručne i dva standarda kvalifikacija nivoa obrazovanja.

Sektorska komisija za interdisciplinarna područja usvojila je jednu inicijativu za razvijanje kvalifikacija nivoa obrazovanja iz oblasti visokog obrazovanja.

Sektorska komisija za građevinarstvo i uređenje prostora usvojila je devet standarda zanimanja, tri standarda kvalifikacije nivoa obrazovanja i devet standarda stručnih kvalifikacija;

Sektorska komisija za obrazovanje i osposobljavanje održala je četiri sastanka i usvojila je Akcioni plan za 2020. godinu. Ova komisija je radila na revidiranju dokumenta Profil sektora za obrazovanje i osposobljavanje.

Sektorska komisija za prirodne nauke održala je sjednicu na kojoj su članovima komisije predočeni principi Evropskog okvira kvalifikacija, predstavljen Zakon o nacionalnom okviru kvalifikacija i upućeni su u procedure razvijanja i svrstavanja kvalifikacija u nacionalni okvir kvalifikacija. Članovi sektorske komisije su upoznati sa zadacima i nadležnostima rada sektorske komisije, koji su propisani Zakonom o nacionalnom okviru kvalifikacija.

**Rad Komisije za dodjelu višeg zvanja nastavnicima/cama u 2020. godini**

U skladu sa Pravilnikom o vrstama zvanja, uslovima, načinu i postupku predlaganja i dodjeljivanja zvanja nastavnicima („Službeni list CG“, br. 43/09) Komisija Ministarstva donijela je odluku o dodjeli 308 zvanja nastavnicima u 2020. godini.

Nastavnici su unaprijeđeni u sljedeća zvanja: 207 nastavnika – mentora; 68 nastavnika – savjetnika; 30 nastavnika – višeg savjetnika i 3 nastavnika – istraživača.

 Dodjela višeg zvanja nastavnicima u predškolskim ustanovama, osnovnim i srednjim školama i drugim ustanovama iz oblasti obrazovanja doprinosi prepoznavanju najkvalitetnijih nastavnika/ca i daje snažnu podršku njihovom profesionalnom razvoju koji presudno utiče na kvalitet obrazovno-vaspitnog procesa u školama i vrtićima.

# OCJENA STANJA

Prošlu školsku godinu obilježio je prekid obrazovno-vaspitnog rada u javnim i privatnim ustanovama,  od 16. marta 2020. godine. Tako je već 23. marta počela primjena novog koncepta nastave na daljinu. #UčiDoma je koncept učenja na daljinu. Realizacijom ovog projekta obezbijeđen je kontinuitet nastavnog procesa i omogućeno učenicima sticanje novih znanja, odnosno produbljivanje već usvojenih, kao i razvijanje vještina.

U cilju prevazilaženja vršnjačkog nasilja i vandalizma, kao i činjenice da ne postoji sredina i zajednica, odnosno okruženje u kojemu se ne dešavaju ove pojave, Ministarstvo očekuje da će se realizacijom Programa za suzbijanje vršnjačkog nasilja i vandalizma u obrazovno-vaspitnim ustanovama u Crnoj Gori doprinijeti suzbijanju prepoznatih izazova.

Devetu godinu zaredom realizovan je Programstručnog osposobljavanja lica sa stečenim visokim obrazovanjem. Poslodavci su iskazali izuzetno veliko interesovanje za Program, što je rezultiralo oglašavanjem 11.330 slobodnih mjesta za stručno osposobljavanje, dok je ukupan broj lica sa stečenim visokim obrazovanjem koja su se prijavila za učešće u Programu 3.460.

           Za studijsku 2019/20. godinu dodijeljeno je 3.357 studentskih kredita. Talentovanim učenicima dodijeljeno je 146 stipendija, a najboljim studentima 272 stipendije.

           U skladu s konkursom za 50 studenata magistarskih studija i 22 studenata doktorskih studija dodijeljena su sredstva za sufinansiranje školarine.

Učenicima i studentima, koji su se zadesili u željezničkoj nesreći na Bioču ili su u nesreći izgubili roditelje dodijeljeno je 20 stipendija.

Obezbijeđeno je 693 stipendije za deficitarna zanimanja učenicima I, II III razreda srednjih škola, a  167 stipendija učenicima i studentima romske i egipćanske populacije.

Takođe, obezbijeđena je dotacija za 4.216 učenika i studenata u domovima učenika i studenata u Crnoj Gori.

**PROCENAT REALIZACIJE PROGRAMA RADA**

Programom rada Vlade za 2020. godinu predviđeno je 8 obaveza Ministarstva prosvjete, od čega je realizovana jedna obaveza u roku, pa je procenat ispunjenosti obaveza predviđenih Programom rada Vlade 12,5%.

Pripremljen je Prijedlog zakona o izmjenama i dopunama Zakona o priznavanju inostranih obrazovnih isprava i izjednačavaju kvalifikacija. O Prijedlogu zakona raspravljano je na zajedničkoj sjednici Komisije za ekonomsku politiku i finansijski sistem i Komisije za politički sistem, unutrašnju i vanjsku politiku. Odloženo je donošenje istog.

Izrada Prijedloga zakona o izmjenama i dopunama Zakona o nacionalnom okviru kvalifikacija je odložena. Ovo iz razloga jer je vezan za usvajanje Zakona o izmjenama i dopunama Zakona o priznavanju inostranih obrazovnih isprava i izjednačavaju kvalifikacija čija je rasprava odložena. Izmjene će se odnositi na usklađivanje s navedenim Zakonom.

Pripremljen je Prijedlog strategije razvoja visokog obrazovanja u Crnoj Gori (2020-2024) s Akcionim planom. U skladu sa čl. 17 Uredbe o načinu i postupku izrade, usklađivanja i sprovođenja strateških dokumenata (“Sl. list CG”, broj 54/18) Ministarstvo je dobilo pozitivno mišljenje Generalnog sekretarijata Vlade. Proceduralno je pripremljen materijal.

U dijelu realizacije zaključaka Vlade iz 2020. godine, konstatovano je da je stepen realizacije zaključaka 100%.

U skladu sa Programom rada Ministarstva prosvjete za 2020. godinu bile su predviđene 56 obaveze, od čega je realizovano 43.

**PRIORITETI I MJERE ZA SPROVOĐENJE PROGRAMA RADA U 2021. GODINI**

Reorganizacijom državne uprave, Uredbom o organizaciji i načinu rada državne uprave („Službeni list CG“, br. 118/20, 01/21 i 02/21) formirano je Ministarstvo prosvjete, nauke, kulture i sporta.

Ciljevi Ministarstva prosvjete, nauke, kulture i sporta u narednom periodu su sljedeći:

1. **Strukturalno-funkcionalno ujedinjenje četiri resora u okviru novoformiranog Ministarstva prosvjete, nauke, kulture i sporta**
* Analiza postojećeg stanja; sistematizacija; finansijska i pravna analiza; interna revizija
* Pregled stanja resora u vezi sa zahtjevima Evropske unije, nastavak implementacije započetih međunarodnih projekata i početak realizacije novodobijenih projekata
* Redefinisanje podzakonskih akata: Razvoj Knjige internih procedura/pravilnika (Formulisanje pravilnika kojima će biti regulisane djelatnosti Ministarstva za sva četiri resora, npr. donošenje pravilnika i procedura za dodjelu pomoći; donošenje pravilnika i procedura u vezi sa konkursima za dodjelu naučnih projekata i stipendija za doktorske studije, pravilnika za raspodjelu sredstava u resorima kulture i sporta)
1. **Organizacioni ciljevi**
* Podrška nastavnicima (strukovnim udruženjima nastavnika, nastavnicima na nivou škole) u pisanju projekata
	+ Promjena sistema organizacije Škole u prirodi
	+ Promjena sistema organizacije takmičenja učenika
	+ Promjena sistema dodjele unaprijeđenih zvanja nastavnika i dodjela nagrada iz Fonda za kvalitet i talente
	+ Formiranje platforme za ogledne časove po predmetima i razredima
	+ Saradnja resora za kulturu i prosvjetu kroz organizovanje kulturnih aktivnosti (npr. koncerti, pozorišne i filmske predstave i edukacija) u školama
	+ Saradnja resora za sport i prosvjetu kroz popularizaciju sporta u školama (posjete predstavnika sportskih saveza školama)
	+ Saradnja resora za nauku i prosvjetu kroz promovisanje nauke i istraživačkog učenja u školama
	+ Unapređivanje sektora za kreativne industrije i Odjeljenja za međunarodnu saradnju u okviru resora za kulturu
1. **Revizija nastavnih planova i programa**
* Redukcija vaspitno-obrazovnih ishoda i ishoda učenja predmetnih programa u uslovima onlajn nastave uslijed pandemije virusa Covid-19
* Usaglašavanje maturskih i interno-eksternih ispita za školsku 2020/2021. godinu sa redukovanim programima
* Revizija nastavnih planova i programa na osnovu pristiglih primjedbi od različitih ciljnih grupa
* Usaglašavanje predmetnih programa s rezultatima i metodologijama PISA, PIRLS, TIMSS, eksterne i interne nacionalne provjere znanja uz sagledavanje međunarodne uporedivosti
1. **Pokretanje kapitalnih projekata**
* Formiranje Razvojnog centra Crne Gore u koordinaciji sa drugim ministarstvima i univerzitetima
* Nastavak aktivnosti na restauraciji dijela nepokretne kulturne baštine
* Nastavak aktivnosti digitalizacije bioskopa i adaptacije i sanacije sportskih sala
* Rješavanje dugogodišnjih infrastrukturnih problema objekata koji obavljaju djelatnosti koje su u nadležnosti Ministarstva
* Stvaranje boljih materijalno-tehničkih uslova za boravak djece u školama i vrtićima
* Pokretanje akcije – SVAKI UČENIK DA IMA RAČUNAR!